Warga asing berjaya ditangkap, cuba lolos pemeriksaan polis

PETALING JAYA, 4 April- Seorang lelaki warga asing yang cuba melarikan diri setelah ditahan anggota polis berjaya diberkas di kawasan Bandar Pinggiran Subang, Shah Alam, Selangor.

Timbalan Ketua Polis Daerah Petaling Jaya, Superintenden Ku Mashariman Ku Mahmood berkata, kejadian berlaku kira-kira pukul 5.30 petang apabila suspek berumur lingkungan 40-an itu didapati memandu sebuah kereta dalam keadaan mencurigakan.

Superintenden Ku Mashariman dalam satu kenyataan berkata, anggota polis dari Unit Kereta Peronda IPD Petaling Jaya mengesan kenderaan dipandu suspek berdekatan Jalan Sungai Buloh menghala ke Subang di kawasan Kota Damansara.

"Semasa anggota polis hendak membuat dua pemeriksaan, suspek telah bertindak memecut kenderaannya dan cuba melanggar anggota bertugas menyebabkan anggota tersebut melepaskan tembakan ke arah tayar kereta suspek sebelum dikejar unit kereta peronda tersebut," katanya.

"Hasil hebahan oleh pusat kawalan IPD Petaling Jaya, suspek berjaya ditahan di kawasan bandar Pinggiran Subang, Shah Alam dengan bantuan unit rondaan bermotosikal (URB) dan unit kereta peronda polis dari IPD Sungai Buloh."

Tambahnya, suspek berusia 40 tahun itu kini ditahan reman empat hari untuk siasatan lanjut. Kes disiasat di bawah Seksyen 307 kanun keseksaan kerana cubaan bunuh terhadap anggota polis, Seksyen 188kanun keseksaan kerana ingkar perintah anggota polis semasa ditahan untuk pemeriksaan, Seksyen 26 (2) Akta Polis 1967 kerana melarikan diri daripada pemeriksaan polis, serta Seksyen 6(1)(c) akta imigresen 1959/63 kerana tidak mempunyai dokumen pengenalan dan perjalanan diri yang sah.


JAWHAR terbit manual, beri kefahaman kepentingan wakaf

PUTRAJAYA, 4 Mac- Jabatan Wakaf, Zakat dan Haji (JAWHAR) menerbitkan tiga manual baharu khusus membincangkan isu berkaitkan wakaf.

Menteri di Jabatan Perdana Menteri (Hal Ehwal Agama), Datuk Idris Ahmad berkata, inisiatif tersebut bertujuan meningkatkan kefahaman mengenai kepentingan wakaf sebagai instrumen yang menyumbang kepada sosio ekonomi negara.

"Antara usaha yang sedang dilaksana JAWHAR pada tahun 2022 menerbitkan beberapa buku yang membincangkan secar khusus berkaitan dengan waqaf seperti yang pertama,

"Ia merupakan manual pengurusan agihan manfaat waqaf melibatkan kerjasama JAWHAR dengan Universiti Putra Malaysia dan MARA, perakaunan aset waqaf di Malaysia dengan kerjasama Universiti Kebangsaan Malaysia, serta manual garis panduan dana waqaf Al-quran kerjasama JAKIM," katanya.

(Datuk Idris Ahmad berucap sempena Sambutan Bulan Waqaf Kebangsaan 2022)

Tambah Datuk Idris, penerbitan manual ini diharaf dapat memberi kefahaman yang mendalam kepada umat Islam di negara ini akan kepentingan waqaf sebagi instrumen yang mampu menyumbang sosio ekonomi negara. Beliau berucap pada Sambutan Bulan Waqaf Kebangsaan 2022 di ibu negara.


Video penyanyi seksi tular, JHEAT akan lakukan siasatan

KUALA TERENGGANU, 3 April- Satu siasatan terperinci akan dilakukan berhubung majlis bertemakan “Arabian Dangdut Night” yang memaparkan video nyanyian seorang individu dipercayai lelaki menyerupai wanita berpakaian seksi pada majlis itu tular dalam media sosial.Pengerusi Jawatankuasa Pembangunan Insan, Dakwah dan Penerangan negeri, Mohd Nor Hamzah berkata, siasatan itu akan dijalankan oleh Jabatan Hal Ehwal Agama Terengganu (JHEAT).“Siasatan adalah berhubung perlanggaran Garis Panduan Hiburan, Persembahan Kebudayaan, Pelancongan dan Sukan Negeri Terengganu yang mula diperkenalkan pada tahun 2020," katanya selepas membuat lawatan mahabbah di sebuah hotel hari ini.Video berdurasi 25 saat yang memaparkan nyanyian individu terbabit pada 25 Mac lepas dikecam netizen yang marah kerana ia berlaku beberapa hari sahaja sebelum umat Islam menyambut Ramadan.

Mohd Nor berkata, kerajaan negeri sangat sensitif dengan perkara seperti itu yang menyinggung perasaan umat Islam dan berharap ia akan menjadi iktibar untuk semua pihak terutama pengurusan hotel di Terengganu agar lebih berhati-hati pada masa akan datang.


Peniaga diingat jangan ambil kesempatan naik harga barangan

KUCHING, 3 April - Peniaga dinasihatkan tidak mengambil kesempatan menaikkan harga barangan jualan mereka susulan pembukaan semula sempadan negara bermula 1 April lepas.Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pembukaan sempadan semestinya akan merancakkan sektor ekonomi dengan kedatangan pengunjung dari luar sekali gus meningkatkan permintaan terhadap barangan tertentu dalam pasaran.“Apabila kita buka sempadan orang asing akan datang melawat dan memang permintaan barangan akan meningkat seperti barang makanan juga barangan lain.“Sebab itu kita rayu pada peniaga jangan ambil peluang mengaut keuntungan yang tidak berpatutan kerana ini satu kesalahan,” katanya kepada pemberita selepas melancarkan Ops Pantau 2022 di Kuching.Malaysia memasuki Fasa Peralihan ke Endemik pada 1 April dan membuka semula sempadan negara selepas dua tahun hidup dibayangi pandemik COVID-19.Sementara itu, Nanta berkata kementeriannya akan mempertingkatkan penguatkuasaan dan pemantauan pada bulan Ramadan dan Aidilfitri tahun ini menerusi Ops Pantau 2022.Katanya, Ops Pantau bertujuan memastikan pengguna berada dalam keadaan selesa dan mudah mendapatkan bekalan makanan serta keperluan harian pada harga yang munasabah.“Ops Pantau 2022 ini akan dilaksanakan secara seragam di seluruh negara dengan lokasi tumpuan seperti bazar Ramadan, bazar Aidilfitri, pasar awam, pasar raya dan kedai runcit,” katanya.

(Datuk Seri Alexander Nanta Linggi meninjau harga barangan keperluan asas selepas melancarkan Ops Pantau di sebuah pasaraya di Kuching)


Johor benarkan berbuka puasa di surau, masjid

BATU PAHAT, 3 April- Bagi mengimarahkan lagi kehadiran bulan Ramadan di Johor, kerajaan negeri membenarkan jamuan berbuka puasa diadakan di surau dan masjid.Pengerusi Jawatankuasa Hal Ehwal Agama Islam negeri Mohd Fared Mohd Khalid bagaimanapun berkata, hanya 50 orang sahaja dibenarkan.Katanya sekiranya terdapat lebih daripada 50 orang jemaah, pihak pengurusan masjid dan surau perlulah menyediakan makanan secara berbungkus kepada yang hadir.“Kita nak maklumkan prosedur operasi standard (SOP) untuk berbuka puasa. Setiap masjid boleh buat berbuka puasa, melainkan lebih 50 orang, mesti berbungkus. Kalau berbuka puasa tidak ramai dalam 20 orang, dibenarkan berhidang.“Lain-lain SOP untuk aktiviti di masjid dan surau adalah sama seperti sebelum ini, hanya berbuka sahaja kita longgarkan. Solat berjemaah dengan sejadah dirapatkan dan kapasiti jemaah mengikut keluasan masjid,” katanya kepada Bernama selepas menunaikan solat sunat Tarawih, di Masjid Parit Besar Semerah, malam tadi.

(Pengerusi Jawatankuasa Hal Ehwal Agama Islam Johor, Mohd Fared Mohd Khalid)

Jelas Mohd Fared lagi, aktiviti masak-memasak di surau dan masjid masih tidak lagi dibenarkan termasuklah memasak bubur lambuk yang menjadi tradisi sebelum ini yang kebanyakannya dilakukan di masjid.“Edaran dan penyampaian bubur lambuk berkenaan dibenarkan diadakan di masjid dan surau, namun hanya memasaknya sahaja tidak dibenarkan serta perlu dilaksanakan di tempat yang lain,” katanya.


Tuntutan Penyakit Khidmat sedang diproses -PERKESO

KUALA LUMPUR, 3 April- Pertubuhan Keselamatan Sosial (PERKESO) kini akan memproses semua tuntutan faedah berkaitan kes COVID-19 sebagai Penyakit Khidmat. Pelaksanaan tersebut dilihat tepat pada masanya berikutan aktiviti ekonomi di seluruh negara mula menunjukkan perkembangan yang positif sekaligus ramai rakyat yang sudah kembali bekerja.Melalui kenyataan, PERKESO menyatakan langkah itu juga selari dengan ‘exit strategy’ yang digagaskan oleh Kerajaan. Namun, permohonan tuntutan faedah COVID-19 sebelum 1 April 2022 masih diproses sebagai Bencana Kerja.Selepas tarikh tersebut, tuntutan Orang Berinsurans PERKESO masih layak dipertimbangkan, namun terhad kepada pekerjaan yang terdedah kepada agen biologi dan adanya jangkitan dalam kalangan pekerja jagaan kesihatan.Sehingga 26 Mac 2022, PERKESO telah menerima sebanyak 132,988 kes tuntutan faedah COVID-19 yang merangkumi pekerja tempatan dan asing. Daripada jumlah tersebut, lebih RM133 juta telah dibayar kepada orang berinsurans PERKESO sejak pemberian faedah ini mula dilaksanakan pada 24 Februari 2021.Terdahulu, PERKESO telah mengambil tindakan proaktif dan memproses kes tuntutan melibatkan COVID-19 sebagai satu Bencana Kerja dan bukannya satu Penyakit Khidmat sebagaimana Prosedur Operasi Standard ketika itu.


Agong, Permaisuri zahir ucapan selamat menyambut Ramadan

KUALA LUMPUR, 2 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Ramadan Al-Mubarak dan ibadah puasa kepada seluruh umat Islam di negara ini.Turut menzahirkan ucapan itu ialah Raja Permaisuri Agong Tunku Hajah Azizah Aminah Maimunah Iskandariah.Bersempena ketibaan Ramadan, Al-Sultan Abdullah menyeru umat Islam mengaut keberkatan di bulan mulia ini untuk meneguhkan ketakwaan dalam diri dan menggandakan ibadah serta amalan.“Seri Paduka Baginda turut menyeru umat Islam di Malaysia mengimarahkan bulan yang penuh dengan keberkatan ini dengan pelbagai bentuk pengisian bermakna dan memperkukuhkan lagi ukhuwah sesama insan.“Seri Paduka Baginda menzahirkan harapan semoga kehadiran bulan yang mulia ini turut disambut dengan rasa insaf dan syukur atas ujian, rahmat serta nikmat yang telah dikurniakan oleh Allah SWT kepada kita,” menurut catatan di laman Facebook Istana Negara, hari ini.Sementara itu, Al-Sultan Abdullah menasihati rakyat supaya tidak leka dan beristiqamah mengamalkan kawalan kendiri dalam mencegah penularan COVID-19 meskipun negara telah memasuki fasa peralihan ke endemik.

(Al-Sultan Abdullah dan Tunku Azizah menzahirkan ucapan selamat menyambut Ramadan Al-Mubarak dan ibadah puasa kepada seluruh umat Islam di negara ini)

Umat Islam di negara ini juga dinasihati supaya terus cekal mengharungi ujian penularan COVID-19 dan berdisiplin mematuhi prosedur operasi standard (SOP) yang ditetapkan bagi fasa peralihan tersebut.Titah Seri Paduka, rakyat dinasihati memastikan diri dan keluarga tersayang dilindungi dengan pengambilan dos vaksin penggalak COVID-19.“Seri Paduka Baginda berdua mengajak seluruh umat Islam mengambil keberkatan Ramadan untuk bersama Baginda berdua mendoakan semoga Malaysia terus dirahmati dan dilindungi daripada sebarang bentuk ancaman dan musibah serta penularan COVID-19 dapat diakhiri dengan segera,” menurut catatan itu.


Hayati program Ihya Ramadan: Semarakkan bulan mulia-PM

(Ismail Sabri ketika ucapan menyambut Ramadan disiarkan di RTM, pada malam Sabtu)

KUALA LUMPUR, 2 April- Perdana Menteri Datuk Seri Ismail Sabri Yaakob berharap umat Islam dapat kembali merapatkan saf untuk menunaikan solat fardhu dan tarawih secara berjemaah serta menyemarakkan program ihya Ramadan tertakluk kepada ketetapan Pihak Berkuasa Agama Negeri.

Menurutnya, sepanjang negara diuji dengan pandemik COVID-19, umat Islam di Malaysia tidak dapat mengimarahkan masjid seperti menganjurkan majlis berbuka puasa dan moreh manakala solat fardu serta tarawih berjemaah terikat dengan prosedur operasi standard (SOP) yang ketat.

"Selamat menyambut Ramadan al-Mubarak dan selamat menunaikan ibadah puasa kepada Keluarga Malaysia yang beragama Islam dan seluruh muslimin serta muslimat di mana sahaja berada.

"Alhamdulillah, kita kini dalam fasa peralihan ke endemik, yang membolehkan Keluarga Malaysia kembali kepada kehidupan normal." katanya dalam Ucapan Khas sempena Ramadan 1443 Hijrah, pada malam Sabtu."Kita percaya ramai yang ingin pulang ke kampung halaman masing-masing untuk menyambut Ramadan kali ini kerana tidak berpeluang menyambutnya pada Ramadan yang lepas."Walaupun kita diberikan kelonggaran, tetapi pemakaian pelitup muka di tempat awam masih diwajibkan. Jangan leka dan terus mengamalkan kawalan kendiri."Sepanjang 30 hari, kita semua menggandakan amal ibadat dengan berpuasa, menunaikan solat terawih, mempamerkan kesabaran dan istiqamah serta memupuk sifat muhasabah dan kemurahan hati," katanya dalam ucapan khas berkenaan.

(Kita kini dalam fasa peralihan ke endemik, yang membolehkan Keluarga Malaysia kembali kepada kehidupan normal." menurut PM dalam Ucapan Khas sempena Ramadan 1443 Hijrah/FOTO HIASAN)

Tambahnya, Ramadan bulan penuh barakah ini adalah peluang untuk menginsafi diri, dan mengumpulpahala dengan memperbanyakkan amalan bersedekah."Semoga bulan Ramadan dapat memperkuatkan aspek rohani Keluarga Malaysia dan pada masa yang sama, amat penting bagi umat Islam memelihara hubungan bukan sahajadengan Maha Pencipta tetapi juga dengan sesama manusia," katanya.


Agong, Raja Permaisuri jalani kuarantin kendiri setelah positif COVID-19

KUALA LUMPUR, 2 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menjalani kuarantin kendiri di Istana Negara setelah disahkan positif COVID-19.Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan berkata Al-Sultan Abdullah akan menjalani kuarantin kendiri hingga Khamis (7 April) manakala Tunku Azizah hingga Jumaat (8 April).Beliau berkata Seri Paduka berdua berkenan menjalani kuarantin kendiri selaras dengan protokol dan prosedur operasi standard (SOP) ditetapkan Kementerian Kesihatan bagi kes positif COVID-19 yang mengalami gejala ringan atau tidak bergejala.“Adalah dimaklumkan Seri Paduka Baginda berdua hanya mengalami gejala ringan. Kesihatan Seri Paduka Baginda berdua secara amnya adalah dalam keadaan baik dan tidak membimbangkan,” katanya.Ahmad Fadil berkata bersempena ketibaan bulan Ramadan, Al-Sultan Abdullah menyeru rakyat supaya sentiasa berwaspada dan mengamalkan kawalan kendiri meskipun negara memasuki Fasa Peralihan ke Endemik, semalam.Seluruh rakyat turut diseru bersama mendoakan semoga Seri Paduka berdua dikurniakan kesembuhan dengan segera serta keafiatan yang berpanjangan.


Kertas putih KKM dibentang di Parlimen tidak lama lagi

PUTRAJAYA, 1 April- Kementerian Kesihatan (KKM) sedang menyediakan kertas putih berhubung reformasi sistem kesihatan negara untuk dibentang di Parlimen, kata Menterinya Khairy Jamaluddin.“Dokumen ini dibangunkan dan akan dibentang di Parlimen tidak lama lagi agar segala saranan serta reformasi kesihatan yang dirancang kalis masa depan.Ini bermakna segala saranan dan reformasi kasihatan akan tetap dilaksanakan tidak kira siapa yang menerajui kementerian ini pada masa hadapan,” katanya pada majlis Anugerah Perkhidmatan Cemerlang (APC) KKM 2021 di sini.Jelasnya, dengan adanya kertas putih itu, beliau berharap perkhidmatan KKM kepada pelanggan, skop tugasan dan kebajikan warga KKM dapat ditambah baik."Kertas putih yang dibangunkan setelah dicadangkan pada 15 Januari lepas diharap mendapat sokongan bipartisan apabila dibentangkan di Parlimen nanti," katanya lagi.

(Khairy menyampaikan Anugerah Perkhidmatan Cemerlang (APC) kepada Pegawai Pergigian KKM, Datin Dr Norinah Mustafa)

Menyentuh peranan warga KKM di semua kemudahan kesihatan kerajaan, Khairy berkata selaras dengan slogan ‘Kami Sedia Membantu’, semua pihak perlu menjalankan tugas sebaik mungkin serta bersedia untuk berhadapan dengan perubahan persekitaran.“Kita tidak boleh kekal selesa pada sesuatu tahap pencapaian, angkaan pelanggan terhadap perkhidmatan awam semakin hari semakin tinggi dan kita perlu melaksanakan pembaharuan berterusan agar memenuhi permintaan dan harapan rakyat,” katanya.


Persediaan awal, rapi dorong kelancaran pembukaan sempadan antarabangsa

PUTRAJAYA, 1 April- Kelancaran hari pertama pembukaan sempadan antarabangsa didorong persediaan awal yang rapi dibuat semua pihak terlibat.

Menteri Kesihatan, Khairy Jamaluddin berkata, ia termasuk penugasan 346 petugas kesihatan bagi membantu pegawai imigresen untuk memastikan pengembara mematuhi protokol kesihatan di 75 pintu masuk negara.  "Saya juga telah tanya pengembara berkenaan pengalaman mereka dan mereka memaklumkan sangat mudah untuk mendapatkan pas pengembara dalam MySejahtera," katanya dalam sidang media sempena pembukaan sempadan negara di sini. Tambah beliau, syarikat penerbangan perlu memastikan penumpang ke Malaysia sudah memuat turun aplikasi MySejahtera dan mendapatkan kad pengembara sebelum berlepas.Selain melancarkan urusan dokumentasi pengembara apabila tiba di Malaysia, mempunyai kad pengembara adalah syarat yang ditetapkan dalam protokol kesihatan Malaysia ketika ini.

(Khairy Jamaluddin bercakap dalam sidang media di KLIA 2)

Sementara itu, Khairy berkata kestabilan politik dan pimpinan kerajaan di bawah Perdana Menteri, Datuk Seri Ismail Sabri Yaakob banyak membantu negara sehingga sampai ke tarikh keramat hari ini, iaitu pembukaan semula sempadan negara.“Bukan hanya sempadan dibuka, tetapi prosedur operasi standard (SOP) yang lain dapat kita longgarkan seperti solat Jumaat dapat kita rapatkan saf.Ini adalah usaha kerajaan pimpinan Perdana Menteri yang telah meletakkan satu 'jalan keluar' yang jelas, dan ini adalah pemangkin kepada pemulihan negara,” katanya lagi.


Malaysia, Indonesia sepakat perkasa Bahasa Melayu

JAKARTA, 1 April- Malaysia dan Indonesia akan terus bersama memperkasa Bahasa Melayu yang berkemungkinan akan dijadikan sebagai Bahasa ASEAN suatu hari nanti.Perdana Menteri, Datuk Seri Ismail Sabri Yaakob berkata, kedua-dua negara sepakat untuk menggunakan Bahasa Melayu sebagai bahasa perantara di setiap persidangan antarabangsa.

Jelas beliau, Bahasa Melayu digunakan secara meluas di Malaysia, Indonesia, Brunei, Selatan Thailand, Kemboja dan Filipina."Kita berterima kasih kepada 'Bapak Presiden', kerana bersetuju dengan Malaysia untuk memperkasakan Bahasa Melayu yang merupakan bahasa serumpun,” katanya pada sidang media bersama Presiden Indonesia Joko Widodo selepas menyaksikan majlis pemeteraian Memorandum Persefahaman (MoU) berhubung Pekhidmat Domestik Indonesia (PDI) di Istana Merdeka, di sini.

(Ismail Sabri dan Joko Widodo dalam sidang media bersama di Istana Merdeka)

Menyentuh isu serantau, Ismail Sabri berkata kedua-dua negara bersetuju isu Rohingya perlu diselesaikan secara dalaman oleh kerajaan Myanmar sendiri.

Menurutnya, ia adalah isu besar memandangkan ketika ini terdapat 200,000 orang pelarian Myanmar Rohingya di Malaysia.


KL - Jakarta sepakat harga minyak sawit ditentukan bersama

(Datuk Seri Ismail Sabri Yaakob (kiri) disambut mesra oleh Presiden Indonesia Joko Widodo sejurus tiba di Istana Merdeka sempena lawatan kerja beliau ke Indonesia hari ini/BERNAMA)

JAKARTA, 1 April- Malaysia dan Indonesia bersetuju supaya harga minyak kelapa sawit ditentukan bersama seterusnya tidak bersaing dari segi penetapan harga, terutama di peringkat antarabangsa.Perdana Menteri, Datuk Seri Ismail Sabri Yaakob berkata persetujuan kedua-dua negara itu dicapai selaras kedudukan Malaysia dan Indonesia sebagai pengeksport utama minyak sawit dunia. "Kami bersetuju harga minyak kelapa sawit patut ditentukan bersama Malaysia dan Indonesia dan tidak bersaing daripada segi penetapan harga. Malaysia dan Indonesia merupakan dua negara yang menguasai keseluruhan dari segi eksport minyak kelapa sawit."Ismail Sabri berkata demikian dalam sidang media bersama Presiden Indonesia Joko Widodo setelah menyaksikan majlis permeteraian Memorandum Persefahaman (MoU) berhubung Pekhidmat Domestik Indonesia (PDI) di Istana Merdeka, di sini, hari ini.Mengenai pembangunan di kawasan sempadan Malaysia dan Indonesia, ia akan diperhebatkan susulan pembukaan ibu negara Indonesia baharu, Nusantara.Tambah Ismail Sabri kerajaan akan mengenal pasti kawasan yang perlu dibangunkan termasuk di bahagian Indonesia."Saya berterima kasih kerana Bapak Presiden (Joko Widodo) kerana bersetuju untuk kita turut mengenal pasti kawasan-kawasan yang akan dimajukan oleh pelabur dari Malaysia di bandar Nusantara nanti," katanya.

(Datuk Seri Ismail Sabri Yaakob (kiri) bersama Presiden Indonesia Joko Widodo (kanan) dalam sidang media bersama di Istana Merdeka hari ini/BERNAMA)

Pada sidang media sama, turut dibincangkan mengenai isu Rohingya dan pelantikan Duta Besar Malaysia ke Indonesia. Bagi isu Rohingya, ke dua-dua negara sepakat ia perlu diselesaikan secara dalaman oleh kerajaan Myanmar.  "Isu.. kami bersetuju bahawa ia perlu diselesaikan secara dalaman oleh pihak Myanmar sendiri kerana saya maklumkan isu Rohingya adalah isu besar di Malaysia kerana terdapat 200,000 pelarian Myanmar, etnik Rohingya di Malaysia.Mengenai pelantikan Duta Besar Malaysia ke Indonesia, Ismail Sabri mengucapkan terima kasih kepada Jokowi kerana bersetuju untuk mempercepatkan pelantikan Duta Besar Malaysia ke Indonesia itu.


Melaka tunggu lampu hijau Persekutuan untuk operasi semula ICQ

ALOR GAJAH, 1 April- Kerajaan Negeri Melaka masih menunggu kelulusan daripada kerajaan Persekutuan bagi pengoperasian semula Kompleks Imigresen, Kastam dan Kuarantin (ICQ) Terminal Feri Antarabangsa Melaka-Dumai di Banda Hilir di sini.Ketua Menteri Melaka, Datuk Seri Sulaiman Md Ali berkata, pengoperasian kompleks itu melibatkan beberapa prosedur yang perlu dipatuhi termasuk prosedur operasi standard (SOP) COVID-19 selain perbincangan pembukaan sempadan antara Malaysia dengan Indonesia yang masih belum diputuskan."Setakat ini, pelancong yang datang ke Melaka hanya melalui jalan darat. Bagi laluan laut pula, kita menunggu (kelulusan) daripada kerajaan Persekutuan kerana ia melibatkan isu pembukaan sempadan (laluan itu menjadi pilihan) pelancong dari Indonesia masuk ke Melaka menggunakan feri."Selain itu, keputusan berkenaan turut membabitkan beberapa agensi lain di peringkat Persekutuan seperti Jabatan Laut dan Jabatan Imigresen," katanya kepada pemberita selepas Program Bertemu Pelanggan Kerajaan Negeri Melaka dan Perasmian Pusat Ekonomi Digital (PEDi) Keluarga Malaysia Taman Bandar Baru Masjid Tanah di sini hari ini.Kompleks ICQ Terminal Feri Antarabangsa Melaka-Dumai merupakan satu daripada akses masuk dan keluar rakyat dari Indonesia menerusi Dumai namun laluan tersebut ditutup ekoran penutupan sempadan antara Malaysia dan Indonesia berikutan penularan COVID-19.

Setakat ini, Malaysia masih menunggu kesediaan Indonesia dan Brunei untuk membenarkan pembukaan sempadan negara terbabit dan kerajaan sudah memaklumkan protokol am bagi kemasukan pengembara negara terbabit ke Malaysia selain bersedia mengadakan rundingan jika ada permintaan dari kedua-dua negara itu.Mengulas lanjut, Sulaiman berkata semua pemain industri pelancongan di negeri itu telah bersedia menerima kedatangan pelancong khususnya dari Singapura untuk berkunjung ke destinasi pelancongan di negeri berkenaan setelah pembukaan semula sempadan antara Malaysia dan Singapura bermula tengah malam tadi.Beliau berkata kedatangan pengunjung Singapura ke Melaka dijangka turut meningkat tetapi semua pihak termasuk pemain sektor pelancongan dan pelancong disaran terus mematuhi SOP yang ditetapkan agar penularan COVID-19 dapat diputuskan."Walaupun kita berharap pembukaan sempadan ini akan membantu melonjakkan semula sektor ekonomi negeri dan juga rakyat, tetapi kita tidak boleh lalai atau cuai kerana jika tidak, kita bimbang berlaku peningkatan semula kes positif yang mendadak," katanya.


PM tiba di Jakarta untuk lawatan kerja

JAKARTA, 1 April- Perdana Menteri Datuk Seri Ismail Sabri Yaakob tiba di sini pagi ini bagi memulakan lawatan kerja singkat.Pesawat khas yang membawa Perdana Menteri mendarat di Lapangan Terbang Antarabangsa Soekarno-Hatta pada pukul 7.00 pagi waktu Indonesia barat, kira-kira pukul 8.00 pagi waktu Malaysia.Beliau dijadual mengadakan mesyuarat dua hala dengan Presiden Indonesia Joko Widodo, seterusnya menyaksikan penandatanganan memorandum persefahaman berhubung penggajian dan perlindungan Pekhidmat Domestik Indonesia (MoU PDI).MoU bersejarah itu bakal ditandatangani Menteri Sumber Manusia Datuk Seri M. Saravanan bersama rakan sejawat Menteri Ketenagakerjaan Indonesia Ida Fauziyah.Malaysia dan Indonesia pertama kali menandatangani MoU PDI itu pada 13 Mei 2006 di Bali dan susulan daripada itu, Protokol Meminda MoU PDI telah ditandatangani pada 31 Mei 2011 di Bandung yang telah tamat pada 30 Mei 2016.

(Perdana Menteri, Datuk Seri Ismail Sabri Yaakob)

Selesai acara, Ismail Sabri dan Jokowi, yang bertemu buat kali kedua dalam tempoh lima bulan sejak November 2021, akan mengadakan sidang media sebelum menunaikan solat Jumaat bersama di Istana Merdeka.Terdahulu, ketibaan perdana menteri di lapangan terbang disambut oleh Ida Fauziyah, Saravanan dan Kuasa Usaha Kedutaan Besar Malaysia di Indonesia Adlan Mohd Shaffieq.


KLIA terima penerbangan antarabangsa pertama

SEPANG, 1 April- Pesawat Saudi Airlines dari Jeddah, Arab Saudi menjadi pesawat pertama mendarat di Lapangan Terbang Antarabangsa Kuala Lumpur (KLIA) sempena pembukaan sempadan negara secara rasmi hari ini.Pesawat yang turut membawa bersama jemaah umrah tempatan itu tiba kira-kira pukul 1.00 pagi tadi.Sementara itu, sebuah pesawat sewa khas dari Yangon, Myanmar yang membawa 21 penumpang tiba kira-kira pukul 3.15 pagi di KLIA.Seorang penumpang, Mohd Akram Amri, 35, berkata urusan kepulangannya dari Myanmar ke Malaysia kali ini lebih mudah dan cepat dengan hanya kira-kira 10 minit berbanding lebih dua jam sebelum ini."Sebelum sempadan dibuka, masa itu ketat, ada ujian RT-PCR dan kena kuarantin 14 hari tapi sekarang proses lebih senang apabila sempadan dah buka," kata bapa kepada empat anak yang bekerja selama tiga bulan di luar negara.

(Sebahagian daripada jadual penerbangan yang akan berlepas dari KLIA hari ini)

Berdasarkan paparan jadual penerbangan di KLIA, sekurang-kurangnya 17 penerbangan antarabangsa akan tiba di KLIA antaranya dari Jeddah, Arab Saudi; Yangon, Myanmar; Kathmandu, Nepal; Dhaka, Bangladesh; Melbourne, Australia; Chennai dan Hyderabad, India; London-Heathrow; Jakarta, Indonesia; Muscat, Oman; Singapura dan Doha, Qatar sehingga pukul 9.30 pagi ini.Pada 8 Mac lepas, Perdana Menteri Datuk Seri Ismail Sabri Yaakob mengumumkan sempadan negara dibuka semula pada 1 April selari dengan perancangan negara memasuki Fasa Peralihan ke Endemik.


Pembukaan sempadan: Pengguna masih perlu sentuh kad Touch 'N Go di plaza tol

KUALA LUMPUR, 31 Mac - Pengguna lebuh raya yang melalui Plaza Tol Bangunan Sultan Iskandar (Tambak Johor) dan Tanjung Kupang (Lebuhraya Linkedua), masih perlu menyentuh kad Touch ‘n Go pada pengimbas di lorong tol, bagi membolehkan PLUS Malaysia Berhad (PLUS) merekod data trafik.Pengguna di kedua-dua plaza tol berkenaan boleh menikmati pengecualian bayaran tol selama seminggu dari 1 April hingga 7 April 2022, seperti diumum kerajaan baru-baru ini.PLUS dalam kenyataan menyatakan, pengguna juga perlu mematuhi prosedur operasi standard (SOP) kawalan sempadan yang ditetapkan, serta memastikan baki kad Touch ‘n Go mencukupi sekiranya ingin meneruskan perjalanan ke destinasi lain, selain kedua-dua plaza tol berkenaan.PLUS juga telah bersiap siaga dengan menambah bilangan petugas khidmat pelanggan di kedua-dua plaza tol di pintu negara itu, untuk memberi bantuan kepada pelanggan yang memerlukan pertolongan.

Dalam pada itu, Pengarah Urusan PLUS Datuk Azman Ismail berkata pihaknya mengalu-alukan kepulangan warga Malaysia dan ketibaan rakan-rakan dari Singapura, dengan tangan yang terbuka.“Pada masa sama, PLUS terus komited untuk menyediakan perjalanan yang selamat, lancar dan satu pengalaman yang menyeronokkan, bagi pelanggan lebuh raya yang memasuki Malaysia,” katanya.Tambahnya PLUS menjangkakan akan berlaku sedikit lonjakan trafik di beberapa laluan di lebuh raya, dengan pembukaan semula sempadan laluan darat di samping ketibaan bulan Ramadan, dan telah mengadakan pelbagai persediaan rapi bagi membantu pelanggan menikmati perjalanan yang selamat dan lancar. - BERNAMA


Kerajaan belum luluskan bayaran kepada pengendali MySejahtera - Khairy

KUALA LUMPUR, 31 Mac - Kerajaan belum meluluskan atau membuat apa-apa pembayaran kepada pengendali aplikasi MySejahtera, kata Menteri Kesihatan Khairy Jamaluddin.Beliau berkata kerajaan dan Kementerian Kesihatan (KKM), akan memastikan sebarang keputusan berhubung kos pembayaran akan mengambil kira kepentingan negara dan rakyat.“Justeru, rundingan yang masih berjalan ketika ini akan diusahakan sebaik mungkin untuk mencapai situasi menang-menang, yang seterusnya akan memastikan isu ini dapat mencapai kata putus.“Harga yang saya dengar di pasaran RM300 juta lebih, saya boleh nyatakan di sini bahawa harga yang kita runding ini jauh kurang daripada RM300 juta. Kita akan dapat satu kos yang sebenar yang menjaga kepentingan awam,” katanya ketika menggulung usul perbahasan berkaitan aplikasi MySejahtera pada persidangan Dewan Negara hari ini.Kerajaan kini dalam peringkat akhir berhubung perkara itu, dan ia hampir ke tahap untuk menandatangani kontrak, katanya menjawab celahan Senator Fadhlina Sidek yang ingin tahu status rundingan berhubung bayaran kepada pengendali MySejahtera.Justeru, katanya tidak timbul isu penjualan aplikasi MySejahtera kepada pihak swasta, sebaliknya keputusan Jemaah Menteri pada November tahun lepas mempersetujui agar pemilikan MySejahtera dipindahkan daripada Majlis Keselamatan Negara (MKN), kepada KKM.Beliau berkata ia bertujuan memudahkan pengoperasian sistem, pemantauan dan pengesanan kontak dan memperkasa hebahan tentang kesihatan awam.“Pemindahan ini bukan daripada syarikat swasta kepada KKM, tetapi daripada agensi kerajaan lain kepada KKM,” katanya sambil menambah adalah wajar bagi KKM mengambil alih sepenuhnya pengendalian dan operasi MySejahtera, memandangkan fungsi utama serta data yang diperoleh menerusi aplikasi itu berkaitan kesihatan.Khairy berkata selaras dengan keputusan Jemaah Menteri itu, satu Jawatankuasa Pemandu telah ditubuhkan dipengerusikan beliau sendiri dan dianggotai pelbagai agensi berkepentingan seperti Agensi Keselamatan Sumber Negara (NASCA), Suruhanjaya Komunikasi dan Multimedia, Unit Pemodenan Tadbiran dan Perancangan Pengurusan Malaysia dan Perbadanan Ekonomi Digital Malaysia, bagi mengadakan rundingan bersama syarikat pengendali MySejahtera.“Jawatankuasa Pemandu itu juga akan membincangkan tentang hala tuju aplikasi MySejahtera, lebih-lebih lagi selepas ini kita beralih ke fasa peralihan pandemik dan seterusnya mencapai fasa endemik kelak,” katanya.Khairy turut memberi jaminan bahawa beliau dan KKM akan memberikan kerjasama sepenuhnya terhadap sebarang prosiding yang akan dijalankan, termasuklah oleh Jawatankuasa Kira-kira Wang Negara (PAC).

Beliau memberi jaminan tiada apa-apa yang disembunyikan, dan keputusan untuk mengadakan rundingan adalah suatu usaha bagi memperbetul dan menyelesaikan masalah yang timbul sebelum ini. Dalam pada itu, Khairy menjelaskan pemilik saham syarikat Entomo Pte Ltd (sebelum ini dikenali sebagai KPISoft Malaysia Sdn Bhd) yang berpangkalan di Singapura, majoritinya adalah rakyat Malaysia.“Mereka membuat keputusan berpangkalan di Singapura sebab seperti mana syarikat teknologi lain dari Malaysia, mereka mendapati bahawa lebih mudah untuk mendapat pelabur di Singapura sebab itu mereka di sana,” katanya.Mengenai dakwaan sebelum ini NASCA membayar sejumlah wang kepada KPISoft Malaysia Sdn Bhd, Khairy berkata pembayaran tersebut bukan untuk aplikasi MySejahtera sebaliknya kepada Google untuk perkhidmatan mereka API contohnya Google Maps. - BERNAMA


KKM jamin data dan maklumat peribadi MySejahtera terpelihara

KUALA LUMPUR, 31 Mac - Kementerian Kesihatan Malaysia (KKM) memberi jaminan data dan maklumat peribadi pengguna yang disimpan dalam pangkalan data MySejahtera adalah terpelihara.Menteri Kesihatan, Khairy Jamaluddin berkata setiap maklumat peribadi pengguna hanya bagi tujuan kawalan pandemik oleh KKM sahaja.Menurut beliau, penggunaan dan pengurusan data MySejahtera adalah tertakluk kepada Akta Pencegahan dan Pengawalan Penyakit Berjangkit 1988 [Akta 342], Akta Perubatan 1971 [Akta 50] dan piawaian antarabangsa.

"Merujuk kepada usul yang telah dibahaskan pada hari ini, yang telah bertitik tolak daripada Laporan Jawatankuasa Kira-Kira Wang Negara yang dikeluarkan 24 Mac yang lalu, telah wujud perbahasan di peringkat awam yang meragui dan mempertikaikan tentang isu pemilikan dan keselamatan data aplikasi MySejahtera ini."Ingin saya tegaskan bahawa sebelum kerajaan melancarkan aplikasi ini pada 20 April 2020, MKN bagi pihak Kerajaan telah memeterai Perjanjian Ketakdedahan (Non-Disclosure Agreement - NDA) dengan KPISOFT pada 1 April 2020 dengan termaterma yang dipersetujui oleh kedua-dua pihak."Antara terma utama yang terkandung dalam perjanjian NDA ini termasuklah berkenaan hak milik setiap data dan maklumat yang diperolehi menerusi penggunaan aplikasi MySejahtera, adalah hak milik penuh dan mutlak Kerajaan," katanya ketika penggulungan perbahasan usul aplikasi MySejahtera di Dewan Negara hari ini.Khairy berkata, transaksi data daripada aplikasi MySejahtera akan dimuat naik ke jaringan pelayan awan setiap hari dan hanya boleh diakses untuk kegunaan aplikasi MySejahtera serta aplikasi sokongan yang berkaitan dengan pandemik COVID-19 sahaja.Menurutnya lagi, berhubung keselamatan aplikasi dan data pula, pihak MAMPU dan NACSA telah menjalankan pelbagai ujian bagi memastikan bahawa aplikasi MySejahtera selamat, pengujian penembusan dan kerentanan (penetration and vulnerability test) sebelum ia dilancarkan.Selain itu, katanya NACSA juga telah menjalankan audit keselamatan berkala setiap bulan dan melaksanakan ujian penembusan dari semasa ke semasa selain turut melaksanakan audit trail kepada server yang menyimpan data"Berdasarkan fakta-fakta ini, saya ingin menekan bahawa setiap data dan maklumat yang diperolehi menerusi aplikasi MySejahtera adalah hak milik kerajaan dan terjamin keselamatan dan kerahsiaannya. "Saya berharap orang ramai akan terus menggunakan aplikasi MySejahtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi," katanya di Dewan Negara, hari ini.


Lawatan PM ke Indonesia cipta sejarah baharu, MoU PDI bakal ditandatangani

JAKARTA, 31 Mac - Perdana Menteri, Datuk Seri Ismail Sabri Yaakob akan mengadakan lawatan kerja selama 2 hari ke Jakarta, Indonesia bermula esok (1 April 2022).

Lawatan kali kedua oleh beliau bakal mencipta sejarah baharu dalam hubungan dua hala Malaysia dan Indonesia apabila Memorandum Persefahaman berhubung Penggajian dan Perlindungan Pekhidmat Domestik Indonesia (MoU PDI) di Malaysia ditandatangani oleh kedua-dua negara.

MoU tersebut juga bakal membuka kerjasama baharu kedua-dua negara dalam aspek buruh asing ketika dunia sedang berhadapan dengan pandemik COVID-19.

MoU PDI yang bakal ditandatangani sudah semestinya meletakkan titik noktah dalam kepincangan yang wujud dalam sektor tenaga buruh melibatkan Malaysia dan Indonesia.

Beberapa aspek dijangka akan disentuh termasuklah berkaitan perlindungan pekerja, gaji minimum dan skop pekerjaan.

Mou PDI tersebut telah ditandatangani buat kali pertama pada tahun 2006 yang telah tamat tempoh pada tahun 2011 dan kemudiannya diperbaharui sehingga tahun 2016.

Namun, selepas tempoh tersebut, MoU PDI tidak dapat diperbaharui berikutan ketiadaan kata sepakat antara kedua-dua negara.

"Ini akan mewujudkan satu saluran rasmi dari aspek kemasukan Pekhidmat Domestik Indonesia (PDI) ke Malaysia, di mana ia amat penting bagi kedua-dua negara untuk melaksanakan pemantauan. Maknanya Malaysia dan Indonesia tahu bagaimanakah saluran kemasukan PDI ke negara ini, ditangani tegas dan juga pantas," kata Pemangku Ketua Setiausaha Kementerian Sumber Manusia, Datuk Muhd Khair Razman Mohamed Annuar.

Justeru, majlis menandatangani MoU PDI pada 1 April ini oleh Menteri Sumber Manusia, Datuk Seri M.Saravanan dan Menteri Ketenagakerjaan Republik Indonesia, Ida Fauziyah akan menjadi satu detik bersejarah, lebih-lebih lagi ia akan disaksikan oleh Datuk Seri Ismail Sabri dan Presiden Indonesia, Joko Widodo di Istana Merdeka, Jakarta.

MoU PDI tersebut dijangka akan merintis kepada kemasukan pekerja warga asing dari Indonesia ke dalam sektor yang dibenar penggajian Tenaga Kerja Indonesia.

"MoU ini juga sebenarnya satu penghargaan kerajaan Malaysia terhadap pekerja-pekerja asing khususnya dari Indonesia dalam konteks sumbangan mereka kepada pembangunan ekonomi negara ini. Jadi MoU ini juga diharapkan dapat mempertingkatkan lagi pemeliharaan kebajikan dan perlindungan ke atas rakyat Indonesia yang bekerja di negara ini.""Ini kerana melalui MoU ini, kita harapkan bukan hanya pihak kerajaan tetapi juga pihak swasta juga akan mainkan peranan untuk memberikan keadaan pekerja lebih baik," kata Pakar Analisis Hubungan Malaysia-Indonesia, Prof Dr Nazarudin Zainun.

Berdasarkan statistik yang dikeluarkan oleh Kementerian Sumber Manusia, sehingga Februari 2022, jumlah pekerja warga Indonesia dalam negara adalah seramai 352,469 orang yang terlibat dalam sektor perladangan, perkilangan, pekhidmat domestik, pertanian dan perkhidmatan.


Rasuah institusi automatif: Pelbagai aspek disiasat SPRM

JOHOR BAHRU, 31 Mac - Suruhanjaya Pencegahan Rasuah Malaysia (SPRM) akan menjalankan siasatan daripada pelbagai aspek berhubung kes rasuah projek bernilai RM85 juta, membabitkan institusi automotif negara.Ketua Pesuruhjaya SPRM Tan Sri Azam Baki berkata siasatan itu termasuk membuat siasatan forensik terhadap akaun syarikat yang terlibat dalam kes berkenaan.“Semua yang ditahan (dalam kes ini) masih dalam siasatan kita, dan banyak perkara kita perlu lihat (dalam melakukan siasatan).“Terutamanya, kita kena lihat wang-wang yang disalurkan kepada syarikat lapisan kedua...yang ini memerlukan kita buat forensik akaun kepada syarikat berkenaan (yang terlibat),” katanya pada sidang media selepas Majlis Perbarisan Tamat Latihan Kursus Asas Pegawai SPRM di Kompleks SPRM Negeri Johor, di sini hari ini.

(Ketua Pesuruhjaya SPRM, Tan Sri Azam Baki/FOTO SPRM)

Beliau berkata demikian ketika diminta mengulas mengenai perkembangan kes berkenaan.Azam berkata selain Akta SPRM 2009, kes berkenaan juga akan disiasat mengikut Akta Penggubahan Wang Haram.Sementara itu, beliau berkata seramai 10 individu telah ditahan membabitkan kes itu, yang mana sembilan daripadanya adalah lelaki termasuk seorang bergelar Datuk, dan seorang wanita ditahan pada 23 Mac lepas.Menurut sumber SPRM, dua daripada individu ditahan, disyaki telah meminta dan menerima rasuah lebih RM14.9 juta daripada tiga individu yang ditahan, sebagai balasan membantu sebuah syarikat mendapatkan geran menerusi tiga syarikat lain antara 2018 dan 2020. - BERNAMA


Perlis tidak kenakan denda terhadap pasangan nikah di Thailand

KANGAR, 31 Mac - Pasangan yang bernikah di Thailand dan ingin mendaftarkan semula perkahwinan mereka di Perlis tidak akan dikenakan sebarang denda, namun mereka perlu mengemukakan dokumen lengkap bagi tujuan tersebut.Exco Hal Ehwal Agama Islam, Kebajikan dan Bantuan Bencana Perlis Ruzaini Rais berkata pasangan terlibat perlu mendapatkan sijil pengesahan perkahwinan daripada Konsulat Jeneral Malaysia di Thailand terlebih dahulu bagi memudahkan urusan pendaftaran pernikahan mereka di negeri ini.Beliau berkata sekiranya berlaku pernikahan di Thailand, pasangan terlibat pula tidak mendapatkan sijil pengesahan berkenaan, permohonan bagi mendaftarkan pernikahan itu dianggap tidak lengkap dan menyukarkan proses selanjutnya.“Ramai pasangan yang berkahwin di sana tidak mendapatkan sijil pengesahan ini kerana syarat ditetapkan kerajaan Thailand adalah pihak terlibat perlu bermalam sehari di sana sebelum diberikan dokumen itu.“Dan bila pasangan itu tidak mendapatkan sijil pengesahan pernikahan, ia menyukarkan mereka untuk mendaftarkan pernikahan di Perlis,” katanya kepada pemberita di pekarangan pintu masuk Dewan Undangan Negeri (DUN) Perlis di sini hari ini.Terdahulu, sewaktu sesi soal jawab lisan, Mohd Ridzuan Hashim (PAS-Guar Sanji) bertanyakan Rozaimi mengenai langkah diambil kerajaan negeri bagi mempermudahkan proses buat pasangan yang bernikah di Thailand untuk mendaftarkan semula perkahwinan mereka di negeri ini.

Menurut Mohd Ridzuan, terdapat banyak kes pasangan tidak mendaftarkan pernikahan mereka di negara ini sehingga menyebabkan anak-anak turut terkesan antaranya tidak dapat mendaftar untuk persekolahan.Dalam pada itu, Rozaimi berkata mahkamah syariah di Perlis juga tidak mewajibkan pihak yang ingin berpoligami untuk memaklumkan perkahwinan mereka kepada isteri pertama, namun maklumat yang dikemukakan itu seharusnya lengkap.“Jika maklumat tidak lengkap dan meragukan, mahkamah syariah akan memanggil isteri pertama bagi mendapat pengesahan,” katanya. - BERNAMA


Kestabilan politik bolehkan kerajaan tumpu usaha pulih kembali ekonomi negara - PM

(Ismail Sabri berucap pada Majlis Makan Malam Keluarga Malaysia Emiriah Arab Bersatu, UAE)

DUBAI, 31 Mac - Kestabilan politik di Malaysia membolehkan kerajaan menumpukan usaha memulihkan kembali ekonomi negara terutama dalam menarik pelaburan baharu.  Perdana Menteri, Datuk Seri Ismail Sabri Yaakob berkata kestabilan tersebut penting untuk ekonomi negara dengan Keluaran Dalam Negara Kasar (KDNK) dijangka berkembang antara 5.5 hingga 6.5% pada 2022 berbanding dengan penguncupan sebanyak 5.6% pada 2020.  Jelas beliau, pelaburan langsung asing (FDI) juga semakin meningkat daripada RM14.6 bilion pada 2020 kepada lebih RM50 bilion pada 2021 selain pengangguran juga berjaya dikurangkan.  "Pada tahun 2021, kita sasarkan peluang pekerjaan sebanyak 500,000 dan dapat memberikan pekerjaan kepada rakyat sebanyak 580,000. Sasaran untuk 2022 ialah 600,000 pekerjaan, jadi kita berada di landasan yang betul dan sebab itulah apabila keadaan politik stabil kita dah boleh keluar untuk mencari pelaburan yang baharu," katanya.Beliau berucap demikian semasa Majlis Makan Malam Keluarga Malaysia Emiriah Arab Bersatu (UAE) bersama Perdana Menteri, di sini pada Rabu.Ismail Sabri juga berkata banyak syarikat telah menandatangani memorandum kerjasama di Ekspo 2020 Dubai yang berlangsung selama enam bulan bermula 1 Oktober 2021 hingga hari ini. "Kita menjangka pelaburan dan juga perdagangan melalui Eskpo Dubai ini berjumlah RM70 bilion, jadi ini juga merupakan satu perkembangan yang menggalakkan untuk meningkatkan ekonomi kita dan bukan setakat meningkatkan ekonomi tetapi juga membuka peluang pekerjaan kepada rakyat kita," jelas beliau.Dalam pada itu, Keluarga Malaysia yang bekerja di UAE yakin dengan usaha kerajaan untuk memulihkan kembali ekonomi negara.  "Sebagai rakyat yang berada disini kita berasa bangga kerana Perdana Menteri mengambil kesempatan untuk berjumpa kita disini dan ucapan beliau mengatakan bahawa keadaan kerajaan semakin stabil kerana kestabilan negara itu amat penting untuk kita menjalankan semula ekonomi terutama selepas COVID-19 ini," kata Fahmy Ansara Dahalan.

"Kita tahu ekspo 2020 yang memang sebelun ini semasa pandemik tetapi sekarang telah dibuka adalah antara satu-satunya acara yang terkemuka di dunia jadi apabila Perdana Menteri telah sampai kesini ia membuka peluang kepada lebih ramai masyarakat Malaysia dengan tagline Keluarga Malaysia untuk sama-sama merealisasikan, membangunkan Malaysia yang telah terkesan dalam dua tahun ini," menurut Udesh Chaskar.


Penambahan kuota bagi ibadah haji Malaysia tidak diluluskan Arab Saudi

IPOH, 30 Mac- Kuota bagi ibadah haji ketika ini tidak dapat ditambah susulan daripada beberapa kekangan yang dihadapi Arab Saudi.  Menteri di Jabatan Perdana Menteri (Hal Ehwal Agama), Datuk Idris Ahmad berkata perkara tersebut bukan sahaja dihadapi oleh Malaysia malah seluruh negara yang membuat permohonan tersebut."Memang itu permintaan dan harapan kita tetapi yang nak berinya daripada pihak kementerian haji di sana. Baru-baru ini, kita minta supaya ditingkatkan tapi mereka mempunyai kekangan antaranya masalah penginapan hotel, kerana di sana banyak yang tidak buka.""Bagaimanapun, kita harapkan hotel disana dapat buka dan kuota pun mereka tak boleh berikan jaminan kepada semua negara lagi," kata Idris kepada RTM selepas menyampaikan sumbangan sebanyak RM500 kepada 21 orang mangsa ribut yang berlaku di beberapa kawasan di Sungai Rokam, di sini. Sebelum ini, media melaporkan pemain industri pakej haji berharap kerajaan Arab Saudi dapat meningkatkan kuota untuk rakyat Malaysia mengerjakan ibadah haji di negara itu.

Sementara itu, beliau juga memberitahu pihak imigresen Arab Saudi akan tiba di Malaysia selewat-lewatnya esok bagi membantu jemaah mempercepatkan urusan perjalanan mengerjakan haji di pintu masuk negara berkenaan.  "Pihak imigresen dari Arab Saudi telah pun turun, saya ingat mungkin hari ini atau esok akan turun ke Malaysia untuk berjumpa dan imigresen Arab Saudi sendiri akan cap pasport di sini. Esok, jemaah haji kita sampai ke lapangan terbang terus masuk ke hotel," tambahnya.


Enam tonggak utama diperkenal MOTAC dalam mempromosi pelancongan domestik dan antarabangsa

KUALA LUMPUR, 30 Mac- Pelan Strategik dan Pemasaran 2022-2026 Tourism Malaysia menggariskan enam tonggak utama yang memberi tumpuan kepada promosi pelancongan domestik dan pemulihan pelancongan antarabangsa.Menterinya, Datuk Seri Nancy Shukri berkata pelan yang dirangka untuk tempoh lima tahun akan datang itu bertujuan merangsang semula industri pelancongan negara selaras dengan pembukaan semula sepenuhnya sempadan Malaysia mulai 1 April ini.Ia merupakan satu penambahbaikkan terhadap pelaksanaan strategi sebelumnya, terutamanya dari segi infrastruktur yang berperanan penting dalam menarik minat pelancong berkunjung ke negara ini."Kita nak supaya orang akan membantu juga untuk pelancong dan pelawat datang menghebahkan mengenai Malaysia dari segi infrastuktur dan juga kita ada nak buat ‘Zon Pelaburan Pelancongan Istimewa’ untuk menguatkan lagi atau menambahkan lagi produk-produk di negara kita," kata Nancy Shukri kepada pemberita selepas merasmikan Majlis Pelancaran Pelan Strategik dan Pemasaran Tourism Malaysia di sini, hari ini.

(Menteri Pelancongan, Seni dan Budaya, Datuk Seri Nancy Shukri merasmikan Pelan Strategik danPemasaran 2022-2026 Tourism Malaysia/FBMENTERI)

Pada 2020 ketibaan pelancong antarabangsa ke Malaysia menjunam 83.4% dan hanya empat juta pelancong dicatatkan berbanding 26.1 juta pada 2019.Tambahnya, dengan strategi dan rancangan serta sokongan industri akan dapat melonjakkan bilangan pelancong ke negara ini dengan sasaran dua juta ketibaan pelancong antarabangsa membabitkan pulangan hasil RM8.6 bilion.


Maklumat sejarah vaksin primer dalam MySejahtera kekal - Khairy

PUTRAJAYA, 30 Mac- Maklumat sejarah vaksin primer dalam aplikasi MySejahtera masih kekal bagi individu yang belum menerima dos penggalak bermula 1 April ini.  Menteri Kesihatan, Khairy Jamaluddin menerusi satu kenyataan memaklumkan, semua penerima vaksin dos primer masih boleh melakukan sebarang aktiviti yang dibenarkan sebelum ini.Ia termasuk aktiviti seperti makan di restoran, memasuki pusat beli-belah, tempat kerja dan rumah ibadat.  Justeru, pemilik premis perlu memastikan hanya pelanggan atau pengunjung yang telah melengkapkan vaksinasi dos primer dibenar masuk ke premis perniagaan.  Ujar beliau, pemakluman prosedur terbaharu ini bagaimanapun bukan bermaksud penerima vaksin Sinovac 18 tahun ke atas serta penerima semua jenis vaksin berusia 60 tahun ke atas tidak perlu mendapatkan dos penggalak.

Sementara itu, Khairy turut memaklumkan KKM menetapkan pengembara yang ingin memasuki Malay sia pada 1 April ini perlu memiliki polisi perlindungan insurans.Perlindungan insurans yang ditetapkan kerajaan adalah pada kadar minimum AS$20,000 dolar Amerika.“Keperluan ini terpakai ke atas pengembara warganegara asing yang memasuki Malaysia menggunakan Pas Lawatan (Sosial) Jangka Pendek tanpa mengira status vaksinasi COVID-19 mereka.“Perlindungan insurans tersebut antara lain adalah bagi menanggung kos kuarantin, rawatan dan kemasukan ke hospital, sekiranya mereka dijangkiti COVID-19 semasa berada di Malaysia,” katanya.Tambah Khairy ketetapan itu tidak terpakai bagi pengembara dari Singapura iaitu membabitkan warganegara Singapura atau Malaysia, penduduk tetap Singapura atau Malaysia dan pemegang pas jangka panjang di Singapura atau Malaysia.


Pembukaan sempadan, PM umum pengecualian tol di Bangunan Sultan Iskandar dan Tanjung Kupang

KUALA LUMPUR, 30 Mac- Kerajaan bersetuju memberikan pengecualian bayaran tol untuk rakyat Malaysia di Plaza Tol Bangunan Sultan Iskandar dan Tanjung Kupang sempena pembukaan semula sempadan.Jelas Perdana Menteri Datuk Seri Ismail Sabri Yaakob, pengecualian bayaran tol selama tujuh hari bermula 1 April 2022 melibatkan semua jenis kenderaan."Perdana Menteri memaklumkan pengecualian bayaran tol berkenaan membabitkan plaza-plaza tol Kompleks Imigresen, Kastam, Kuarantin dan Keselamatan di kedua-dua pintu masuk sempadan negara iaitu di Bangunan Sultan Iskandar (Tambak Johor) dan Tanjung Kupang (LebuhRaya Linkedua)," kata kenyataan itu.Pemberian pengecualian bayaran tol ini membabitkan perjalanan masuk dan keluar menerusi kedua-dua tol terlibat.Pengecualian ini adalah tambahan kepada pengecualian Caj Jalan (CJ) yang dikenakan kepada kenderaan persendirian pendaftaran Singapura apabila memasuki Malaysia melalui laluan darat di kedua-dua lokasi.PLUS menjangkakan keputusan berkenaan memanfaatkan lebih 300,000 perjalanan rentas sempadan Malaysia-Singapura.

(Perdana Menteri, Datuk Seri Ismail Sabri Yaakob/Gambar Fail)


KPM komited perkasakan guru, lahirkan pelajar berdaya saing

KUALA LUMPUR, 30 Mac - Kementerian Pendidikan Malaysia sentiasa komited memastikan pengetahuan guru diperkasakan ke arah melahirkan pelajar yang berdaya saing, kata Menteri Kanan Pendidikan, Datuk Dr Radzi Jidin. Sehubungan itu, latihan dan kursus yang dirangka mengambil kira aspek pembangunan teknologi seiring perkembangan semasa.  "KPM sedar dalam konteks pembangunan teknologi begitu pesat maka guru kita disediakan kursus berkaitan bagi membolehkan mereka sentiasa cakna bagi memahami keadaan di luar sana dan membuat persediaan yang terbaik."Pastikan anak-anak didik mereka mendapat ilmu yangg terkini dan mampu bersaing pada masa hadapan apabila keluar daripada sistem pendidikan kita," kata Radzi dalam sesi soal jawab di Dewan Negara.

Beliau menjawab soalan Senator Datuk Dr Nelson Renganathan yang ingin tahu usaha KPM dalam memastikan pelajar mendapat pengetahuan yang terkini khususnya dalam bidang pendidikan sains, teknologi, kejuruteraan dan matematik (STEM).  Bagi menyokong pemerkasaan elemen STEM dalam pelajar, KPM turut melaksanakan konsep Sekolahku Sejahtera yang lebih menggalakkan murid meneroka dan menguasai ilmu berkenaan.


Sambutan Hari RTM ke-76: MELAKA fm sedia program buat pendengar

MELAKA, 30 Mac- Menjelang sambutan Hari RTM ke-76 pada 1 April ini, pelbagai program disediakan RTM Melaka khusus buat pendengar MELAKA fm.  Menurut Pengarah RTM Melaka, Mohd Yusni Mohamed Ali, ia termasuk pertandingan kuiz yang menawarkan hadiah wang tunai buat pemenang bermula 29 Mac hingga 2 April.  Selain itu, RTM Melaka turut membawakan semula penyampai-penyampai yang pernah bersama menggegarkan konti MELAKA fm iaitu DJ Elfie, DJ Amy dan DJ Peai.  Sementara itu, konsert Gegau Maya MELAKA fm juga diadakan buat pendengar yang menampilkan penyanyi terkenal tanah air seperti Sharifah Zarina, Azharina Azhar dan Liza Hanim.

“Banyak rancangan menarik yang kita sediakan antaranya kuiz, kuiz kita buka kali ini, sebelum ini kita satu hari, satu je soalan kuiz, tapi kali ni kita buka lima kali satu hari sepanjang 29 hingga 2 April ni, jadi kepada pendengar-pendengar terus menghubungi MELAKA fm dan menjawab soalan kuiz menang RM100 dan pada malamnya tu kita adakan konsert bagi memeriahkan lagi sambutan kita pada kali ini, memang terbaik," kata Mohd Yusni ketika diwawancara di konti MELAKA fm di Jalan Taming Sari, Melaka.

(Pengarah RTM Melaka, Mohd Yusni Mohamed Ali)


Malaysia gesa semua pihak campur tangan redakan ketegangan konflik Ukraine-Rusia

KUALA LUMPUR, 29 Mac- Malaysia mengulangi kebimbangan terhadap konflik Ukraine-Rusia dan menggesa semua pihak yang terlibat supaya segera meredakan permusuhan.Menteri Kanan Pertahanan, Datuk Seri Hishammuddin Tun Hussein menegaskan Malaysia juga akan terus menyokong segala usaha demi kepentingan mengekalkan keamanan dan keselamatan serantau dan antarabangsa.Gesaan sama turut diajukan kepada Majlis Keselamatan Pertubuhan Bangsa Bersatu (PBB) untuk melunaskan tanggungjawab utamanya mengekalkan keamanan dan keselamatan antarabangsa."Disebabkan kerumitan dan sensitiviti isu ini, melalui undang-undang dan konvensyen antarabangsa yang ditetapkan, semua pihak mesti bekerjasama untuk meningkatkan usaha membina, mengekalkan dan meningkatkan kepercayaan dan keyakinan bersama supaya kita dapat mengekalkan keamanan, keselamatan dan kestabilan di Laut China Selatan," kata Datuk Hishammuddin dalam ucaptama bagi Forum Putrajaya 2022 pada pameran Perkhidmatan Pertahanan Asia (DSA) di ibu negara.

Mengulas mengenai isu Laut China Selatan, Datuk Seri Hishammuddin berkata kedudukan Malaysia berhubung perkara itu adalah jelas dan konsisten.Mesyuarat Menteri Pertahanan ASEAN (ADMM) dan ADMM Plus merupakan platform penting bagi menteri pertahanan di rantau ini untuk melibatkan diri dan membincangkan isu-isu kepentingan bersama.Sementara itu, ASEAN kini berada di landasan yang tepat dalam menangani pandemik COVID-19 meskipun berdepan masalah kekurangan vaksin, logistik serta keengganan orang ramai untuk divaksin.Datuk Seri Hishammuddin berkata lebih 65 peratus daripada populasi negara anggota telah mencapai tahap imuniti terhadap COVID-19."Saya cukup gembira negara-negara anggota ASEAN telah bekerjasama berkongsi amalan terbaik. Dan kini mencapai persetujuan bersama untuk mengatur gelembung perjalanan dan laluan perjalanan (VTL) seiring kemajuan vaksinasi. Sudah pasti, setiap negara memberi tumpuan utama terhadap pemberian vaksin.""Meskipun berdepan kekurangan bekalan, logistik dan keengganan sesetengah pihak untuk divaksin, hampir 90% populasi berisiko negara ASEAN telah divaksin dengan sekurang-kurangnya satu dos. Di beberapa negara anggota, lebih 65% populasi telah mencapai tahap imuniti COVID-19," tambahnya.Jelasnya, negara anggota ASEAN telah bekerjasama, berkongsi amalan terbaik dan kini mencapai persefahaman bersama untuk mengurus pelbagai gelembung pelancongan dan laluan perjalanan apabila kadar vaksinasi bertambah baik dari semasa ke semasa.


PM singgah di UAE, saksi pemeteraian MOU syarikat Malaysia

DUBAI, 30 Mac- Perdana Menteri, Datuk Seri Ismail Sabri Yaakob singgah di Emiriah Arab Bersatu (UAE) pada Selasa bagi menyaksikan pemeteraian Memorandum Persefahaman (MOU) melibatkan syarikat Malaysia di Dubai.

Pesawat yang membawa Perdana Menteri selamat tiba di Lapangan Terbang Antarabangsa Al Maktoum pada pukul 6.35 petang waktu tempatan (10.35 malam waktu Malaysia).

Ketibaan Datuk Seri Ismail Sabri disambut Duta Besar Malaysia Ke UAE, Datuk Tarid Sufian dan Konsul Jeneral Malaysia di Dubai, Mohd. Hasril Abdul Hamid.

Beliau diiringi Menteri Luar, Datuk Seri Saifuddin Abdullah dan Menteri Pembangunan Luar Bandar, Datuk Seri Mahdzir Khalid.

(Perdana Menteri tiba di UAE bagi menyaksikan pemeteraian MOU melibatkan syarikat Malaysia)

Persinggahan Perdana Menteri di Dubai selepas beliau menamatkan lawatan rasmi tiga hari di Qatar yang bermula Sabtu lalu.


SC terus usaha tingkat kesedaran terhadap penipuan pelaburan

KUALA LUMPUR, 29 Mac - Suruhanjaya Sekuriti Malaysia (SC) terus berusaha untuk meningkatkan kesedaran di kalangan pelabur termasuk mendidik mereka mengenai penipuan dalam skim pelaburan.Pengarah Urusan SC, Foo Lee Mei berkata sepanjang tahun lalu, suruhanjaya itu telah melaksanakan beberapa inisiatif membabitkan aktiviti anti penipuan termasuk menyekat laman web dan akaun Facebook.Dalam laporan tahunan terbaharunya, SC telah menyekat 143 laman web yang didapati menjalankan aktiviti yang tidak berlesen, penipuan termasuk menyalahgunakan nama dan logo SC pada 2021. Ia juga menerima bantuan dari Facebook Malaysia bagi menghalang akses ke atas 35 akaun Facebook."Pendekatan kedua adalah penyiasatan yang disasarkan yang sedang kami buat sekarang melalui pasukan petugas dalaman mengenai penipuan. Kami telah mengesan 45 akaun e-mel dan 22 telah dirujuk untuk penyiasatan anti-pengubahan wang haram," kata Foo dalam taklimat media secara maya sempena dengan penerbitan Laporan Tahunan SC 2021 hari ini.Satu lagi aspek adalah program kesedaran pendidikan pelabur suruhanjaya itu yang dijalankan melalui media sosial dan siaran akhbar.Beliau berkata SC menyaksikan peningkatan jumlah pertanyaan yang diarahkan di jabatan aduannya. Berdasarkan laporan tersebut, jumlah pertanyaan telah meningkat kepada 3,464 pada tahun lepas berbanding 2,193 pada 2020.

Ini mencerminkan bahawa lebih ramai pelabur cuba untuk mengetahui lebih lanjut mengenai skim pelaburan yang mereka sertai, katanya."Kami berharap akan ada lebih banyak skeptisisme pelabur, supaya apabila mereka melihat pelaburan yang diiklankan melalui media sosial, mereka tidak terus terjerumus tetapi akan melakukan penilaian terlebih dahulu," katanya.Sementara itu Pengerusi SC, Datuk Syed Zaid Albar berkata pendekatan anti-penipuan pelbagai sasaran telah ditubuhkan selepas menyaksikan peningkatan kes sejak beberapa tahun kebelakangan ini."Aduan yang melibatkan skim yang tidak berlesen, misalnya, telah menokok daripada 37 peratus pada 2020 kepada 52 peratus pada 2021," katanya.SC menerima 1,857 aduan pada tahun lepas berbanding dengan 1,482 semasa 2020.Dalam satu kenyataan, SC berkata pasukan petugas rentas divisyen untuk menyiasat penipuan firma klon telah ditubuhkan bagi memerangi kegiatan pelaburan yang tidak berlesen.Sehingga kini, suruhanjaya itu telah melaksanakan lima tindakan penguatkuasaan dan 473 campur tangan pengawalseliaan selain meletakkan 275 syarikat yang tidak berlesen dan individu dalam senarai amaran pelabur SC."Pada 2021, strategi penguatkuasaan adalah dengan menumpukan kepada pencapaian hasil yang lebih bersasar serta berkesan melalui pengenalan pelbagai kaedah penguatkuasaan."Menerusi tindakan penguatkuasaan sivil, SC telah mendapatkan pemulangan bagi para pelabur dengan RM2.7 juta dibayar kepada 721 pelabur yang menjadi mangsa, manakala sejumlah 136 sekatan pentadbiran telah diambil terhadap salah laku dan pelanggaran perundangan serta garis panduan sekuriti yang kurang serius," katanya.- BERNAMA


Pemulihan ekonomi: PM jamin Malaysia berada pada landasan tepat

DUBAI, 29 Mac - Malaysia berada dalam landasan tepat kearah proses pemulihan ekonomi.  Tegas Perdana Menteri Datuk Seri Ismail Sabri Yaakob, tekanan untuk mengadakan pilihanraya umum selagi belum tiba masanya dikhuatiri boleh menjejaskan usaha yang dilakukan kerajaan.  "Kalau negara berada dalam keadaan ekonomi yang tidak stabil, yang paling teruk terkesan adalah rakyat golongan B40. Kumpulan peniaga kecil dan sederhana mereka paling terkesan akibat daripada apa yang berlaku. Tiada kestabilan politik sudah tentu tidak ada kestabilan ekonomi,"  Ismail berucap pada majlis makan malam bersama Keluarga Malaysia di sini.  Selain usaha memulihkan ekonomi, negara juga perlu mendepani cabaran pandemik COVID-19.   Justeru dengan pelaksanaan pemberian vaksin yang kini telah mencapai lebih 98 peratus rakyat dewasa menerima suntikan, pelbagai sektor telah dibuka.   Malah tidak lama lagi pintu sempadan negara juga akan dibuka yang akan merancakkan kembali pemulihan ekonomi. Dengan lebih 4,000 rakyat Malaysia yang kini berada di Qatar, beliau bangga dengan penerimaan negara itu terhadap mereka sekali gus membuktikan keyakinan terhadap tahap profesionalisme dan kemahiran yang ada.

(Hampir 200 rakyat Malaysia hadir sempena lawatan rasmi Perdana Menteri di sini)

Dalam pada itu, Perdana Menteri mengakui hubungan Malaysia dengan negara luar agak jauh akibat penularan COVID-19.   Justeru sebagai permulaan merapatkan kembali hubungan itu, ia telah bermula dengan negara ASEAN dahulu.  "Jadi yang bersempadan dengan kita seperti Singapura, Brunei, Indonesia, Thailand selesaikan dulu. Dan negara ASEAN lain di Kemboja, kerana Perdana Menteri dia (mereka) merupakan pengerusi ASEAN . Satu lagi adalah Vietnam kerana kita punyai hubungan dagangan agak besar," katanya lagi.

Kemudian disusuli pula dengan negara Asia Barat seperti Qatar dan seterusnya Emiriyah Arab Bersatu (UAE).


Lawatan PM ke UAE perkukuh kerjasama kedua-dua negara

DUBAI, 29 Mac - Hubungan dua hala serta kerjasama ekonomi antara Malaysia dan Emiriah Arab Bersatu (UAE) diperkukuhkan lagi menerusi lawatan rasmi tiga hari Perdana Menteri Datuk Seri Ismail Sabri Yaakob ke UAE bermula hari ini hingga 31 Mac.Lawatan ke UAE juga beri jenama yang lebih baik kepada Malaysia, selain penyertaan Malaysia di Ekspo 2020 Dubai menjadi platform terbaik merancakkan semula ekonomi negara yang memberi tumpuan kepada perdagangan dan pelaburan sebagai hala tuju utama.Ini merupakan lawatan rasmi pertama Ismail ke UAE selepas dilantik sebagai Perdana Menteri pada 21 Ogos tahun lepas.Lawatan rasmi ke UAE kali ini diharap dapat mempertingkatkan dan memperkukuhkan lagi hubungan dua hala yang terjalin antara kedua negara dalam menangani pandemik COVID-19 serta usaha pemulihan pasca pandemik.Sekali gus meningkatkan lagi jalinan kerjasama antara kedua-dua negara terutama diperingkat pemimpin tertinggi.Duta Besar Malaysia Ke UAE, Datuk Tarid Sufian berkata walaupun pandemik COVID-19 berlaku, perdagangan dua hala Malaysia-UAE berjaya mencatat pertumbuhan yang positif.

(Tarid pada sidang media sempena lawatan Perdana Menteri di Dubai, UAE)

Semasa di Dubai, Perdana Menteri akan melawat Pavilion Malaysia di Ekspo 2020 Dubai untuk bertemu dengan komuniti perniagaan.Disamping menyaksikan Memorandum Persefahaman melibatkan syarikat Malaysia dengan syarikat asing.Jelas beliau, Ekspo 2020 Dubai telah menarik lebih 192 negara yang mengambil bahagian.Dengan tumpuan pavilion Malaysia adalah bagi mencapai karbon bersih sifar sebagai sebahagian daripada Matlamat Pembangunan Mampan termasuk tenaga pembaharuan.Ia juga memberikan Malaysia platform terbaik dalam mempamerkan teknologi inovatif dan penyelesaian holistik Malaysia kepada dunia.Dalam pada itu, Malaysia dan UAE juga dilihat boleh bekerjasama dalam bidang pendidikan dan pengajian tinggi berikutan kedua-dua negara mahu menjadi hab pendidikan.Perdana Menteri juga akan mengadakan pertemuan dengan Keluarga Malaysia melibatkan 6,000 orang yang bekerja sebagai profesional di UAE untuk berkongsi idea dan aspirasi negara rakyat Malaysia.


Perak tambah peruntukan dana perubatan bantu lebih ramai golongan yang memerlukan

IPOH, 29 Mac - Kerajaan Negeri Perak akan meneruskan serta menambah peruntukan tiga dana perubatan bagi membantu lebih ramai golongan yang memerlukan, khususnya ibu tunggal dan warga emas. Tiga dana perubatan tersebut ialah Dana Perubatan Warga Emas untuk pembedahan kecil, Dana Perubatan Wanita untuk pembuatan tapak dialisis dan Dana Perubatan Sinar untuk pembedahan katarak. Exco kerajaan negeri Perak, Datuk Dr Wan Norashikin Wan Noordin berkata Dana Perubatan Warga Emas yang dilaksana dengan kerjasama hospital swasta, ditambah 100 peratus tahun ini, menjadikan jumlah peruntukan tahunan sebanyak RM100,000.

(Exco kerajaan negeri Perak, Datuk Dr Wan Norashikin Wan Noordin)

"Berdasarkan sambutan yang baik daripada kalangan penerima, juga perkhidmatan yang cemerlang diberikan oleh hospital-hospital ini, menyebabkan Kerajaan Negeri bersetuju untuk bekerjasama menjayakan ketiga-tiga dana perubatan tersebut, katanya pada Persidangan Dewan Undangan Negeri, di sini hari ini."Kerajaan Negeri berharap penganjuran program sebegini, akan lebih ramai rakyat di negeri Perak yang berpendapatan rendah n memerlukan rawatan segera dapat dibantu, katanya.Dana Perubatan Wanita yang diperkenal dengan kerjasama sebuah lagi hospital swasta pula diteruskan dengan peruntukan sama. Dana berkenaan khusus bagi membantu golongan wanita B40 yang mempunyai masalah fungsi ginjal yang kronik. Beliau berkata demikian pada Persidangan Dewan Undangan Negeri hari ini.


Tiga kadar zakat fitrah di Melaka ; RM7, RM14 dan RM21

MELAKA, 28 Mac - Kerajaan negeri Melaka mengumumkan tiga kadar zakat fitrah bagi umat Islam di negeri tersebut iaitu RM7, RM14 dan RM21 seorang pada tahun ini.  Ketua Menteri, Datuk Seri Sulaiman Md Ali berkata, menerusi penetapan tersebut, kerajaan negeri menjangkakan peningkatan 2.07 peratus atau RM5.15 juta bagi kutipan zakat fitrah tahun ini, berbanding RM5.04 juta pada tahun 2021.

(Ketua Menteri Melaka, Datuk Seri Sulaiman Md Ali)

"Mengenai penetapan kadar zakat fitrah di negeri Melaka bagi tahun 1443H bersamaan dengan 2022 masihi dengan 3 kadar yang ditetapkan iaitu RM7, RM14 dan RM21", katanya. Tahun lalu, kerajaan negeri Melaka menetapkan 2 kadar bayaran zakat sahaja iaitu RM7 dan RM14 seorang.  Beliau turut menjangkakan pembayar zakat akan turut meningkat sebanyak 0.07 peratus atau 662,144 orang yang layak membayar di seluruh negeri Melaka. Bagi memudahkan pembayaran dibuat, Zakat Melaka turut menyediakan enam saluran iaitu melalui laman web rasmi www.izakat.com, imbasan QRPay DuitNow dan Perbankan Internet Maybank.


Tengah hari tanpa bayang di KL, Putrajaya, Shah Alam hari ini - MOSTI

KUALA LUMPUR, 28 Mac- Kuala Lumpur, Putrajaya dan Shah Alam hari ini akan mengalami fenomena Tengah Hari Tanpa Bayang. Fenomena itu akan dapat dialami penduduk di Kuala Lumpur dan Putrajaya pada pukul 1.19 tengah hari manakala di Shah Alam pada 1.20 tengah hari.Menteri Sains, Teknologi dan Inovasi (MOSTI) Datuk Seri Dr Adham Baba berkata, beliau mahu seluruh Keluarga Malaysia menghayati fenomena itu.“Orang ramai digalakkan keluar rumah lebih awal untuk memerhatikan perubahan bayang-bayang sendiri atau bayang-bayang objek-objek lain di sekitar kawasan,” katanya dalam satu kenyataan di sini hari ini.Fenomena itu digelar sedemikian kerana pada waktu tengah hari, matahari akan berada tepat di atas kepala setiap orang di atas sepanjang garisan khatulistiwa menyebabkan bayang kepala dan badan akan terjatuh ke tapak kaki seolah-olah tiada bayang yang jatuh ke bumi.Menurut kenyataan itu, Malaysia mula mengalami fenomena Tengah Hari Tanpa Bayang semenjak Rabu lepas (23 Mac) di bandar-bandar di Sarawak iaitu Serian, Sri Aman dan Betong serta Kukup di Johor.

Negara akan terus mengalami fenomena Tengah Hari Tanpa Bayang diikuti bandar-bandar lain pada tarikh berikutnya sehinggalah ke bandar terakhir iaitu Kudat dan Jambongan di Sabah pada 7 April.Fenomena itu merupakan susulan daripada Peristiwa Ekuinoks yang berlaku pada Isnin lepas (21 Mac) apabila matahari berada tepat di atas garisan khatulistiwa.Semasa Peristiwa Ekuinoks, seluruh dunia mengalami waktu siang dan malam yang sama panjang iaitu 12 jam siang dan 12 jam malam selain turut menandakan bermulanya musim bunga di hemisfera utara bumi dan musim luruh di hemisfera selatan.


Kadar zakat fitrah di Kelantan RM7

KOTA BHARU, 28 Mac - Majlis Agama Islam dan Adat Istiadat Melayu Kelantan (MAIK) menetapkan kadar bayaran zakat fitrah pada tahun ini kekal RM7.Yang Dipertua MAIK yang juga Tengku Temenggong Kelantan, Tengku Tan Sri Mohamad Rizam Tengku Abdul Aziz bagaimanapun berkata mana-mana individu yang ingin membuat bayaran RM14 atau RM21 berdasarkan keselesaan mengikut harga beras yang dimakan adalah digalakkan.“Kadar nisab zakat harta bagi negeri Kelantan tahun 1443H/2022M pula sebanyak RM20,366 untuk haul Ramadan 1443H hingga Ramadan 1444H,” katanya dalam kenyataan hari ini.Tengku Mohamad Rizam berkata pembayaran zakat boleh dilaksanakan melalui perkhidmatan kaunter baitulmal di masjid-masjid bandar dan jajahan atau menerusi MAIK e-Zakat Payment di zakat.e-maik.my.“Pembayaran zakat boleh dibuat melalui institusi perbankan yang dilantik oleh MAIK sebagai ejen kutipan zakat iaitu Bank Islam Malaysia Berhad, CIMB, RHB, AmBank, Maybank dan Bank Rakyat.

“Selain itu, boleh juga menerusi Standard Chartered, Affin Bank Berhad, HSBC Bank Berhad, EON Bank Berhad, Al-Rajhi, Bank Muamalat Malaysia Berhad, Bank Simpanan Nasional, OCBC Al-Amin dan Agrobank,” katanya.Tengku Mohamad Rizam berkata, ketetapan kadar zakat fitrah dan nisab zakat harta itu telah mendapat perkenan Sultan Kelantan Sultan Muhammad V.“MAIK amat mengharapkan kerjasama daripada semua pihak untuk mengambil maklum tentang ketetapan ini dan bersama-sama menghidupkan Ramadan tahun ini dengan amalan soleh dan tanggungjawab berzakat sebagaimana difardukan,” katanya.


Perdana Menteri di beri sambutan rasmi di Amiri Diwan Qatar

DOHA, 29 Mac - Perdana Menteri, Datuk Seri Ismail Sabri Yaakob di beri sambutan rasmi di Amiri Diwan Qatar.  Beliau yang kini dalam lawatan rasmi ke Doha, tiba pada pukul 11 pagi waktu tempatan disambut Amir Qatar, Sheikh Tamim Hamad al-Thani.  Sejurus tiba, Perdana Menteri bersama Sheikh Tamim menuju ke perbarisan kawalan kehormat dan kemudian lagu kebangsaan kedua-dua negara dimainkan. Datuk Seri Ismail Sabri bersama Sheikh Tamim kemudiannya memeriksa barisan kawalan kehormat dibarisi Pengawal Istiadat Amiri.

(Perdana Menteri diiringi Amir Qatar Sheikh Tamim bin Hamad Al Thani ketika membuat pemeriksaan kawalan kehormat Pengawal Istiadat Amiri)

Amiri Diwan adalah dewan pemerintahan Negara Qatar. Ia adalah badan berdaulat dan pejabat pentadbiran Amir Qatar. Ini merupakan lawatan pertama Datuk Seri Ismail Sabri ke Qatar selepas dilantik sebagai Perdana Menteri.  Selepas upacara sambutan itu, kedua-dua pemimpin menuju ke balai menghadap yang turut disertai delegasi Malaysia. Delegasi Malaysia termasuk Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Duta Besar Malaysia ke Qatar Zamshari Shaharan.

Sementara itu, Malaysia dan Qatar bersetuju untuk mengiktiraf sijil vaksinasi COVID-19 secara timbal balas. Perdana Menteri, Datuk Seri Ismail Sabri Yaakob berkata langkah berkenaan akan memudahkan perjalanan rakyat kedua-dua negara, seiring pembukaan sempadan."Kita bersetuju saling mengiktiraf sijil vaksinasi dan kita juga bersetuju integrasi aplikasi Ehteraz dan MySejahtera," katanya ketika mengadakan kunjungan hormat ke atas Amir Qatar, Sheikh Tamim Hamad al-Thani pada hari terakhir lawatan rasminya. Malaysia juga merakamkan penghargaan kepada Qatar yang telah memberi kemudahan vaksinasi percuma kepada lebih 4,500 rakyat Malaysia yang bermastautin di Qatar.  Malah negara turut memberi kemudahan sama kepada rakyat Qatar di Malaysia.Perdana Menteri akan mengadakan sidang media bersama media Malaysia di Hotel St Regis sebelum berlepas ke Dubai hari ini.


PM lawat Qatar, perkukuh hubungan tingkat kerjasama ekonomi

DOHA, 27 Mac - Mengukuhkan hubungan dua hala dan meningkatkan kerjasama ekonomi menjadi antara tumpuan utama sempena lawatan rasmi tiga hari Perdana Menteri, Datuk Seri Ismail Sabri Yaakob ke Qatar.

Beliau yang dijangka tiba malam ini (pukul 8.00 malam waktu Malaysia) turut dijadual menghadap Amir Qatar, Sheikh Tamim Hamad Al Thani.  Setelah lebih dua tahun pandemik COVID-19, ini masa paling sesuai untuk kedua-dua negara bekerjasama apatah lagi banyak perkara yang perlu dilihat semula.Malah dengan lawatan rasmi Perdana Menteri, ia amat penting dalam usaha memulihkan kembali hubungan perdagangan. Duta Besar Malaysia Ke Qatar, Zamshari Shaharan berkata nilai perdagangan kedua-dua negara pada 2019 adalah sebanyak USD 0.8 bilion, bagaimanapun berkurangan kepada USD 0.5 bilion pada 2020 ketika pandemik melanda dunia.  "Tahun lepas pada tahap USD 0.63 bilion. Untuk itu, pada tahun ini nilai kita sasarkan dapat seperti sebelum pandemik ataupun lebih daripada itu.  "Qatar sebuah negara yang mempunyai kekuatan kewangan jadi ini antara hasrat dalam lawatan ini untuk menarik pelaburan ke Malaysia bagi menjana ekonomi negara, keberhasilan yang kita harapkan menjana ekonomi negara dan seterusnya," katanya bercakap kepada wartawan Malaysia di sini.

Berhubung lawatan rasmi Perdana Menteri, menurut Zamshari kemuncak acara adalah menghadap Amir Qatar pada hari terakhir di Amiri Diwan.  "Jadi di pertemuan tersebut Perdana Menteri akan menyampaikan komitmen negara setelah dua tahun ini untuk mengukuhkan kembali hubungan dua hala bersama Qatar. Selain itu untuk Perdana Menteri dan delegasi mendengar dan mendapatkan maklum batas Qatar mengenai pandangan mereka dalam hubungan dua hala," jelas beliau.Selaku tuan rumah Piala Dunia November ini, Qatar yang mempunyai 2.7 juta penduduk terus pesat membangun malah pendapatan perkapitanya antara tertinggi di dunia.  Sempena Piala Dunia juga, terdapat sebuah syarikat Malaysia yang sudah mendapat peluang untuk mengubah suai satu daripada stadium yang akan digunakan.  Untuk itu Zamshari berkata, mungkin ada syarikat-syarikat Malaysia yang boleh menerokai pelbagai bidang lain.  Laporan Khairul Azli Rahim


Pahang komited memulihara alam sekitar

LIPIS, 26 Mac - Kerajaan Pahang mengulangi pendirian akan mengambil tindakan tegas terhadap fitnah yang dilemparkan sesetengah pihak yang tidak bertanggungjawab kononnya kerajaan negeri mengabaikan kepentingan pemuliharaan alam sekitar di negeri ini.Menteri Besar, Datuk Seri Wan Rosdy Wan Ismail berkata, hal ini kerana pelbagai cara dan inisiatif pengurusan tentang hutan telah dilaksanakan demi kelestarian alam sekitar.“Kita komited melaksanakan pengurusan dan pemuliharaan bagi Hutan Simpan Kekal (HSK) berkeluasan 1.59 hektar dan kawasan berhutan (2.04 hektar), iaitu meliputi 57 peratus keluasan negeri. “Antara dilaksanakan pewartaaan HSK, tambahan hutan tadahan air, tanah kerajaan membabitkan persempadanan dengan negeri jiran, iaitu Kelantan, Perak, Terengganu, Selangor, Negeri Sembilan dan Johor dikenali sebagai Sempadan Hijau,” katanya.

Wan Rosdy berkata demikian ketika berucap pada majlis Sambutan Hari Hutan Antarabangsa Peringkat Kebangsaan 2022 di Hutan Simpan Tanum, Sungai Yu, dekat sini hari ini.Majlis berkenaan disempurnakan oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah.Hadir sama Menteri Tenaga dan Sumber Asli Datuk Seri Takiyuddin Hassan, Timbalan Menteri Pembangunan Luar Bandar Datuk Seri Abdul Rahman Mohamad merangkap Ahli Parlimen Lipis serta Ketua Setiausaha Kementerian Tenaga dan Sumber Asli Datuk Zurinah Pawanteh.Dalam perkembangan sama, menurut Wan Rosdy, kerajaan negeri menggalakkan para penyelidik di Institusi Pengajian Tinggi Awam, agensi kerajaan dan pertubuhan bukan kerajaan (NGO) menjalankan penyelidikan biodiversiti Taman Negeri Rompin dengan menyediakan geran bernilai RM50,000 setahun.“Bagi tujuan penguatkuasaan dan pemuliharaan hutan, sebanyak 77 kes pelbagai kesalahan hutan telah dilaporkan dan 11 kes sehingga ini telah dihadap ke mahkamah dengan melibatkan kompaun dan ganti rugi bernilai RM3.9 juta,” katanya.


Tindakan undang-undang menanti individu lapor keputusan palsu COVID-19

SEPANG, 26 Mac - Individu yang didapati memalsukan keputusan kit saringan pantas (RTK) antigen dalam aplikasi MySejahtera boleh dikenakan tindakan undang-undang oleh Kementerian Kesihatan (KKM).Menterinya, Khairy Jamaluddin berkata tindakan individu yang melaporkan keputusan saringan COVID-19 yang palsu merupakan perbuatan yang tidak bertanggungjawab."Majikan boleh melaporkan kepada KKM sekiranya mendapati pekerjanya melaporkan keputusan COVID-19 yang palsu."Sudah tentu kalau majikan nak semak, mungkin kalau dia (pekerja) nak tipu, nasib dia tak baik majikan suruh buat RTK profesional, dia ‘kantoi’. Kita boleh ambil tindakan undang-undang. Jadi jangan sampai kita terpaksa ambil tindakan undang-undang kerana salah lapor dalam MySejahtera yang menjadi kesalahan," katanya selepas Majlis Pelancaran MyCHAMPION Peringkat Kebangsaan di sini hari ini.

(Khairy Jamaluddin merayu rakyat Malaysia bersikap jujur dalam keputusan COVID-19/FOTO Facebook Khairy Jamaluddin)

Menurutnya, kerajaan membenarkan masyarakat melaporkan ujian kendiri COVID-19 dalam MySejahtera tanpa memerlukan mereka membuat saringan profesional, sebagai persediaan memasuki fasa peralihan ke endemik."Bila kita masuk fasa peralihan (endemik), kita kena banyak bergantung kepada solidariti komuniti dan kebertanggungjawaban individu. Ini takkan semua benda kerajaan nak periksa, kuat kuasa dan denda."Jadi saya merayu kepada rakyat Malaysia bila kita dah bagi tanggungjawab kepada anda untuk buat ujian kendiri mestilah jujur, jangan semata-mata nak ponteng kerja pergi melaporkan keputusan positif yang palsu," katanya.


Masyarakat diajak sertai program Duta Komuniti - MENKOMM

SANDAKAN, 26 Mac - Menteri Komunikasi dan Multimedia (MenKOMM) Tan Sri Annuar Musa hari ini mengajak semua peringkat masyarakat termasuk di luar bandar, untuk menyertai Program Duta Komuniti.Beliau berkata program yang dilancarkan Perdana Menteri Datuk Seri Ismail Sabri Yaakob semalam itu, bagi memastikan pematuhan prosedur operasi standard (SOP) COVID-19 dalam kalangan masyarakat, ketika peralihan negara ke fasa endemik bermula 1 April ini.Katanya kesedaran rakyat untuk terus mematuhi SOP yang ditetapkan, memantapkan lagi usaha kerajaan ke arah menjayakan peralihan ke fasa tersebut.

“Ini kerana apabila kita membuka sempadan negara, pelancong mula keluar masuk, kegiatan peniaga akan bermula berniaga balik, padang bola buka, rumah ibadat semua buka, tidak mungkin kerajaan boleh membuat kawalan melalui institusi yang biasa, sama ada pegawai kesihatan, polis atau Rela, dan sebagainya.“Jadi, kita berharap ada satu kesedaran dalam kalangan komuniti, untuk mewujudkan duta-duta komuniti dalam kawasan masing-masing,” katanya kepada pemberita selepas menghadiri Program Santai YB MenKOMM di Taman Harmoni di sini hari ini. - BERNAMA


SPM 2021 sesi kedua dilaksana 5 April hingga 19 Mei

KUALA LUMPUR, 26 Mac - Peperiksaan Sijil Pelajaran Malaysia (SPM) 2021 sesi kedua akan dilaksanakan bermula 5 April hingga 19 Mei.Kementerian Pendidikan Malaysia (KPM) memaklumkan bahawa sesi kedua tersebut melibatkan calon yang menduduki Ujian Bertutur dan Ujian Mendengar (Bahasa Melayu dan Bahasa Inggeris), Ujian Amali Sains dan Ujian BertulisMenurut kenyataan KPM hari ini, peperiksaan SPM 2021 sesi kedua itu dilaksanakan bagi calon yang tidak dapat menduduki ujian-ujian berkenaan yang dijalankan pada 8 Feb hingga 29 Mac."Calon-calon terlibat adalah yang disahkan positif COVID-19, perlu menjalani tempoh kuarantin seperti yang diarah oleh Kementerian Kesihatan serta calon yang terkesan akibat banjir atau kes-kes khas yang mendapat kelulusan Pengarah Peperiksaan."Lembaga Peperiksaan ingin mengingatkan semua calon yang terlibat dengan peperiksaan SPM tahun 2021 sesi kedua untuk menyemak, mengesahkan dan mencetak Pernyataan Pendaftaran Peperiksaan yang mengandungi maklumat pusat peperiksaan yang ditetapkan, tarikh, masa, kod dan kertas peperiksaan mulai 1 April 2022," menurut kenyataan itu.

Semua maklumat berkenaan boleh diakses melalui pautan https://elp.moe.gov.my atau melalui aplikasi mobile e-Lembaga Peperiksaan yang boleh dimuat turun melalui Google Play Store.Jadual waktu peperiksaan SPM 2021 sesi kedua serta arahan yang perlu dipatuhi semasa peperiksaan berlangsung juga boleh dimuat turun dari portal rasmi Lembaga Peperiksaan di http://lp.moe.gov.my mulai 1 April ini.Calon diingatkan untuk membawa dokumen pengenalan diri dan Pernyataan Pendaftaran Peperiksaan yang dicetak ke pusat peperiksaan.


KeTSA giat laksana aktiviti pemetaan, pembangunan, pemantauan Pusat Data dan Inventori Air Bawah Tanah - PM

(Ismail Sabri pada Sambutan Hari Air Sedunia 2022 Peringkat Kebangsaan di Bera/PMO)

BERA, 26 Mac - Kementerian Tenaga dan Sumber Asli (KeTSA) menerusi Jabatan Mineral dan Geosains giat melaksanakan aktiviti pemetaan, pembangunan dan pemantauan Pusat Data dan Inventori Air Bawah Tanah, kata Perdana Menteri, Datuk Seri Ismail Sabri Yaakob.  Ia bagi meningkatkan penggunaannya sebagai sumber konjuntif bekalan air negara bagi kegunaan struktur binaan seperti empangan bawah tanah, akuifer buatan dan susupan tebing. Berucap pada Sambutan Hari Air Sedunia 2022 Peringkat Kebangsaan di sini, beliau menyeru agar tumpuan diberi bagi memelihara sumber air bawah tanah. Jelasnya, biarpun bekalan air negara terjamin namun masih terdapat pelbagai isu dan cabaran berkait pengurusannya yang perlu diambil tindakan. "Malaysia mempunyai sumber air bawah tanah berkapasiti 5,000 bilion meter padu dengan keupayaan penjanaan semula sebanyak 64 bilion meter padu setahun."Kapasiti ini sangat besar dan sudah tentu berupaya menjadi sumber alternatif bekalan air negara."Penggunaan air bawah tanah di Malaysia sebenarnya kurang daripada 3% berbanding dengan negara lain seperti Denmark 100%, Austria 98%, Thailand 80%, China 78% dan Amerika Syarikat 50%," katanya.Justeru, Ismail Sabri mahu isu dan cabaran dalam pengurusan sumber air negara perlu ditangani dengan berkesan, lestari serta holistik."Ketersediaan dan kelestarian sumber air yang bersih seterusnya akan menjamin kesejahteraan Keluarga Malaysia," katanya.

Dalam pada itu, Ismail Sabri berkata berdasarkan kajian Sumber Air Negara (NWRS) bagi Semenanjung Malaysia mengesyorkan, pembinaan lebih banyak kawasan tadahan diperlukan.Ia untuk memenuhi keperluan bekalan air domestik dan pengairan bagi menampung permintaan sehingga tahun 2050."Kajian itu juga mendapati air bawah tanah boleh dijadikan sumber air alternatif untuk kawasan luar bandar dan kawasan terpencil dan untuk pelbagai kegunaan termasuk perindustrian, pertanian dan domestik melalui beberapa kaedah dan proses yang bersesuaian," menurut beliau. Dalam ucapannya, Perdana Menteri turut memaklumkan kerajaan juga sedang mengkaji semula Dasar Sumber Air Negara (DSAN) 2012 dengan mengambil kira situasi dan cabaran semasa yang dihadapi sektor air Negara.  Dasar ini akan disesuaikan dengan pelan Transformasi Sektor Air 2040 dan perancangan-perancangan pembangunan di bawah Rancangan Malaysia ke-12 (RMK-12). Ujarnya, DSAN 2012 menekankan keperluan untuk melindungi alam sekitar bagi memelihara sumber air, bagi air permukaan dan air bawah tanah.


PR1MA rancang tambah rumah mampu milik di Perlis

KANGAR, 25 Mac - Perbadanan PR1MA Malaysia (PR1MA) kini dalam perancangan untuk menambah lebih banyak rumah mampu milik di Perlis di sini.Pengerusi PR1MA, Datuk Dr Fathul Bari Mat Jahya berkata antara kawasan yang mempunyai potensi bagi tujuan tersebut ialah Kuala Perlis dan Kangar.Katanya, perancangan ini selari dengan mandat yang telah diberikan di bawah Rancangan Malaysia ke-12 untuk menyediakan 100,000 unit rumah mampu milik untuk Keluarga Malaysia."Ini sejajar dengan aspirasi “Satu Keluarga, Satu Rumah” yang menjadi wawasan kerajaan di samping menjamin kehidupan masa panjang penduduk yang merupakan komuniti PR1MA di Perlis. “Sasaran kita adalah untuk memperkasa golongan M40 luar bandar yang kurang mendapat akses perumahan mampu milik yang berkualiti. Maka PR1MA akan mencari jalan untuk melaksanakan pembinaan ini dalam masa terdekat melalui usahasama bersama pihak pemaju di Perlis," katanya.

(Pengerusi PR1MA, Datuk Dr Fathul Bari Mat Jahya mensasarkan golongan M40 untuk rumah mampu milik di Perlis/FOTO RTM)

Datuk Dr. Fathul Bari berkata demikian ketika ditemui dalam program Jelajah Aspirasi Keluarga Malaysia di Kangar.Sehingga kini, PR1MA mempunyai sebuah residensi iaitu Residensi Bandar Putra Height yang terdiri daripada 228 unit rumah yang telah siap dibina dan kini dalam proses serahan kunci. Tambahnya, untuk projek seumpama ini, PR1MA kini mempunyai sebuah bidang tanah di Kuala Perlis berkeluasan 15.11 ekar, manakala tanah di Kangar telah dikenal pasti dan masih dalam proses perbincangan.


268,000 keluarga miskin bakal menerima manfaat Skim Insurans Keluarga Malaysia

KANGAR, 25 Mac - Kerajaan bersetuju menyediakan Skim Insurans Keluarga Malaysia bagi memberi perlindungan sosial kepada golongan miskin dan miskin tegar seluruh negara melibatkan kos sebanyak RM13.4 juta.Perdana Menteri Datuk Seri Ismail Sabri Yaakob berkata di bawah skim tersebut, Ketua Isi Rumah (KIR) yang berdaftar dalam sistem eKasih diberi perlindungan insurans premium sebanyak RM50 setahun yang melibatkan 268,000 keluarga.“Sekiranya KIR meninggal dunia disebabkan kematian biasa, keluarga akan mendapat manfaat RM10,000, keilatan kekal RM10,000 sementara yang meninggal dunia akibat kemalangan RM20,000.“Pada masa yang sama, Pru-Takaful BSN menerusi tanggungjawab sosial korporat (CSR) syarikat itu sejak 2018 memberi perlindungan insurans RM30,000 secara percuma bagi KIR yang berdaftar menerusi eKasih,” katanya.

(Perdana Menteri, Datuk Seri Ismail Sabri Yaakob pada Jelajah Aspirasi Keluarga Malaysia peringkat negeri Perlis /FOTO PMO)

Beliau berkata demikian ketika berucap pada Jelajah Aspirasi Keluarga Malaysia (JAKM) peringkat negeri Perlis yang berlangsung selama tiga hari bermula hari ini di Kompleks Sukan Tuanku Syed Putra di sini.Hadir sama Menteri Wilayah Persekutuan, Datuk Seri Shahidan Kassim selaku menteri peneraju JAKM peringkat Perlis; Menteri Komunikasi dan Multimedia, Tan Sri Annuar Musa; Menteri Pembangunan Luar Bandar,Dalam pada itu, Ismail Sabri dalam ucapan tersebut meluluskan peruntukan RM5 juta untuk kajian kemungkinan pembinaan jeti baharu di Kuala Perlis.“Untuk kajian kemungkinan tersebut memerlukan RM5 juta dan saya luluskan RM5 juta itu. Selepas kajian kemungkinan tersebut selesai, kemungkinan bina jeti baharu di Kuala Perlis,” katanya.


Polis Pendang buat persediaan rapi hadapi bencana

PENDANG, 25 Mac - Persiapan rapi dilaksana Polis Pendang susulan dua ribut di daerah itu dalam tempoh seminggu.Ini termasuk sedia menggerakkan anggota dan mendirikan pusat operasi sementara jika berlaku bencana.Ketua Polis Daerah, DSP Arriz Sham Hamezah pihaknya sedia berdepan sebarang kemungkinan.Beliau bagaimanapun menggesa penduduk bekerjsama dan sentiasa berwaspada.

(Ketua Polis Daerah Pendang, DSP Arriz Sham Hamezah)

"Nasihat saya kepada penduduk yang terjejas harta benda kerana ribut tempoh hari, segera membuat laporan untuk tindakan selanjutnya. "Sentiasa berwaspada dengan amaran-amaran ataupun berita yang dikeluarkan oleh pihak kaji cuaca dan tindakan yang sewajarnya harus diambil bagi mengelak kejadian sama berulang", katanya selepas Majlis Sambutan Peringatan Hari Polis di Ibu pejabat Polis Daerah (IPD), Pendang.35 individu termasuk termasuk wakil RTM Kedah menerima sijil penghargaan.Dalam kejadian ribut sebelum ni, lebih 100 premis termasuk bangunan kerajaan dan rumah penduduk rosak.


Kelantan benarkan solat fardu, Jumaat dan Tarawih tanpa jarak fizikal bermula 1 April

KOTA BHARU, 25 Mac - Kelantan membenarkan solat fardu, solat Jumaat dan solat Tarawih tanpa penjarakan fizikal di semua masjid, surau dan musalla di negeri tersebut berkuat kuasa 1 April ini. Ia diperkenankan Sultan Kelantan, Sultan Muhammad V sebagai Ketua Agama Islam Negeri sebagaimana peruntukan Perkara 6 (1) Undang-undang Perlembagaan Tubuh Kerajaan Kelantan.Yang Di-Pertua Majlis Agama Islam dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz dalam kenyataannya berkata, majlis zikir, kelas al-Quran, kuliah khas atau umum dan ihya Ramadan juga dibenar beroperasi tanpa penjarakan fizikal.

Manakala penyedian jamuan berbuka puasa, moreh dan sahur hanya dibenarkan secara bungkus yang diagihkan kepada jemaah untuk dibawa pulang. Hanya jemaah tidak bergejala COVID-19 dibenarkan hadir. Jemaah wajib memakai pelitup muka dan membawa sejadah masing-masing serta tidak dibenar bersalaman. SOP lain yang dikeluarkan sebelum ini kekal dilaksana selaras nasihat Kementerian Kesihatan. Tindakan sewajarnya akan diambil sekiranya gagal mematuhi SOP.


Gaji minimum: Sesi libat urus bersama pertubuhan majikan bulan depan

LABUAN, 25 Mac - Kementerian Sumber Manusia akan mengadakan sesi libat urus bersama wakil pertubuhan majikan dan dewan perniagaan berhubung pelaksanaan gaji minimum RM1,500 yang berkuat kuasa 1 Mei ini.Timbalan Menterinya Datuk Awang Hashim berkata sesi libat urus itu akan diadakan pada bulan depan sebelum pelaksanaannya.“Gaji minimum baharu itu akan mula dilaksanakan pada Hari Pekerja iaitu 1 Mei ini, dan masih ada masa untuk mengadakan sesi libat urus dengan wakil-wakil pertubuhan majikan.“Kami akan babitkan Persekutuan Majikan-Majikan Malaysia (MEF), Kongres Kesatuan Sekerja Malaysia (MTUC), Kongres Kesatuan Pekerja-Pekerja Dalam Perkhidmatan Awam (CUEPACS) dan dewan perniagaan dalam sesi tersebut,” katanya pada sidang media selepas lawatan rasmi ke hab logistik bersepadu industri minyak dan gas Labuan di Asian Supply Base (ASB) di sini, hari ini.Beliau yakin kadar gaji minimum RM1,500 dapat dilaksanakan dengan lancar.“Kita telah menempuh situasi yang tidak pernah kita hadapi sebelum ini seperti pandemik COVID-19, dengan kerajaan berusaha memperkenalkan beberapa pakej rangsangan dan skim bantuan kewangan (skim prihatin) untuk membantu majikan dan pekerja yang terjejas.“Kerajaan akan bertanggungjawab ke atas pelaksanaan struktur gaji minimum baharu ini, dan tidak akan membenarkan syarikat menghentikan operasi perniagaan mereka berikutan pelaksanaan itu, tetapi kita mesti rasional dengan situasi mereka yang berpendapatan rendah, yang terpaksa berdepan dengan kos sara hidup yang tinggi,” katanya.Awang berkata gaji minimum baharu itu dikenakan ke atas semua sektor termasuk pekerja di firma guaman, arkitek dan klinik swasta.“Sektor profesional ini mempunyai hasil dan pulangan pelaburan (RoI) yang tinggi, oleh itu tidak wajar jika mereka harus memohon pengecualian daripada pelaksanaan gaji minimum baharu,” katanya.

Timbalan Menteri Sumber Manusia, Datuk Awang Hashim membuat lawatan rasmi ke hab logistik bersepadu industri minyak dan gas Labuan di Asian Supply Base (ASB), Labuan/FOTO Facebook Datuk Awang Hashim)

Menurutnya kementerian akan melaksanakan secara berperingkat ke atas sektor antaranya seperti pelancongan, pertanian, perkhidmatan dan perladangan selari dengan pelaksanaan gaji minimum baharu itu.Pada 19 Mac, Perdana Menteri Datuk Seri Ismail Sabri Yaakob memaklumkan kerajaan telah menaikkan gaji minimum kepada RM1,500 sebulan dan akan dilaksanakan di seluruh negara bagi syarikat-syarikat tertentu berkuat kuasa 1 Mei ini.Perdana Menteri berkata gaji minimum baharu akan berkuat kuasa terlebih dahulu membabitkan syarikat besar serta syarikat berkaitan kerajaan (GLC).Ismail Sabri mengumumkan demikian ketika menggulung perbahasan pada Perhimpunan Agung UMNO 2021 di sini pada 19 Mac lepas. - BERNAMA


Kerajaan dukung usaha gilap bakat ahli akademik - PM

(Ismail Sabri pada Majlis Anugerah Akademik Negara)

SEPANG, 25 Mac - Kerajaan sentiasa mendukung usaha ke arah menggilap bakat ahli akademik tempatan melalui pelbagai aktiviti.Ini termasuk pengajaran dan pembelajaran, penyeliaan, penyelidikan, penulisan ilmiah dan penulisan media massa. Menurut Perdana Menteri, Datuk Seri Ismail Sabri Yaakob penerima Anugerah Akademik Negara (AAN) yang dinobat harus diangkat menjadi ikon dan contoh ikutan kepada ahli akademik lain terutama pensyarah muda. "Seorang pensyarah atau pengajar pendidikan tinggi bukan sekadar mendidik tetapi perlu menjadi seorang ahli sarjana awam yang berbakti kepada semua lapisan Keluarga Malaysia. Jadilah ejen-ejen perubahan demi keharmonian dan kesejahteraan Keluarga Malaysia seluruhnya."Memetik kata-kata Saudara Muhammad Yunus, seorang lagi pemenang Anugerah Nobel yang terkenal di persada global, “Universiti tidak seharusnya menjadi pulau di mana ahli akademik mencapai tahap pengetahuan yang lebih tinggi dan lebih tinggi tanpa berkongsi pengetahuan ini dengan jirannya," katanya.Beliau berucap pada Majlis Anugerah Akademik Negara, di sini malam tadi.Ismail Sabri juga berkata, Kementerian Pengajian Tinggi akan terus berusaha membangunkan bakat-bakat akademik dan melaksanakan inisiatif pembangunan kesarjanaan yang holistik. Bakat dan kesarjanaan ini perlu mencakupi kepelbagaian bidang ilmu sebagai persediaan untuk menghadapi masa hadapan yang semakin mencabar."Ahli akademik juga perlu melengkapkan diri seiring dengan perkembangan Revolusi Perindustrian 4.0 yang memperkenalkan kaedah baharu dalam teknologi seperti kecerdasan buatan (AI), pendigitalan, internet mudah alih berkelajuan tinggi, analitis data raya (BDA) dan internet benda (IoT) yang akan memberi kesan kepada pendidikan dan latihan," katanya.

Tambah beliau, peranan ahli akademik penting bagi menyiapkan Keluarga Malaysia khususnya generasi muda untuk mencapai sasaran negara berpendapatan tinggi pada 2025 seperti yang ditetapkan dalam Rancangan Malaysia Ke-12 (RMKe-12).Justeru, kerajaan akan memastikan usaha bersepadu dilaksana bagi menggalakkan peralihan kepada sistem pendidikan yang lebih fleksibel dan memenuhi kehendak industri."Langkah ini termasuk mempelbagaikan laluan pendidikan dan latihan, menawarkan program “trans-disciplinary” dan menyusun semula program sedia ada untuk menerapkan pendekatan yang lebih inovatif."Ia akan membolehkan Institut Pengajian Tinggi (IPT) menawarkan lebih banyak kurikulum yang fleksibel dan dinamik serta boleh dikemas kini dan disesuaikan mengikut permintaan industri."Pendidikan Teknikal dan Latihan Vokasional (TVET) akan diberi penekanan penting dan dijadikan sebagai pilihan utama, bukan lagi pilihan kedua untuk pelajar yang tidak berjaya dalam bidang akademik," kata beliau.Dalam pada itu, Perdana Menteri memberitahu pengajaran dan pembelajaran (PdP) berorientasikan masa hadapan perlu menjadi teras pendidikan tinggi nasional.Katanya, perubahan drastik terus berlaku dalam proses PdP pada semua peringkat pendidikan formal ketika ini malah konsep ‘Inisiatif Pembelajaran Masa Hadapan’ tidak lagi menjadi sesuatu yang aneh di Institusi Pendidikan Tinggi negara ini."Semakin ramai ahli sarjana Keluarga Malaysia, tidak kira usia dan kepakaran masing-masing sedang meneroka dan mengaplikasikan teknologi pengajaran dan pembelajaran terkehadapan, agar mahasiswa tidak ketinggalan dengan arus pemodenan drastik dalam pendidikan tinggi yang melanda dunia."Dengan cabaran yang dibawa oleh proses revolusi industri, masalah berkaitan pandemik global dan bermacam lagi tembok halangan, institusi pendidikan tinggi tempatan hari ini menjadi medan penentu jatuh atau bangunnya perantis ilmuwan masa hadapan negara," tambah beliau.


Buka sempadan, Polis Langkawi tambah anggota bertugas

LANGKAWI, 25 Mac - Menjelang pembukaan semula sempadan negara minggu depan, bilangan pegawai dan anggota polis di beberapa lokasi tumpuan di Langkawi, Kedah bakal ditambah bagi menerima kehadiran pelancong antarabangsa.Menurut Ketua Polis Daerah, ACP Shariman Ashari, peletakan anggota tambahan akan dibuat bermula 1 April.

(Ketua Polis Daerah Langkawi, ACP Shariman Ashari)

"Kita memang akan letakkan anggota tambahan untuk bertugas meronda di kawasan tumpuan ramai, tumpuan pelancong bagi memastikan pelancong selesa dan selamat dengan kehadiran polis."Kita juga akan buat pemantauan di kawasan tumpuan ramai bagi memastikan pematuhan SOP terus dilaksanakan oleh pelancong", katanya dalam sidang media selepas sambutan Peringatan Hari Polis ke 215 di Ibu pejabat Polis Daerah Langkawi. Sebelum ini, Langkawi juga telah dipilih oleh Kementerian Pelancongan Seni dan Budaya (MOTAC) menjadi lokasi rintis Gelembung Pelancong Antarabangsa (LITB) bermula hujung tahun lalu.


Polis Johor siap sedia sempena pembukaan sempadan darat Malaysia-Singapura

JOHOR BAHRU, 25 Mac - Polis Johor sedia mengubah dan memperkemas corak tugasan baharu susulan pembukaan sempadan darat Malaysia-Singapura pada 1 April. Ketua Polis Johor, Datuk Kamarul Zaman Mamat berkata, corak penugasan tertumpu kepada pematuhan prosedur operasi standard (SOP) ditetapkan di Malaysia dan pencegahan jenayah.  "Pegawai dan anggota sedia ada sudah cukup bagi menjamin keselamatan orang awam", katanya.

(Ketua Polis Johor, Datuk Kamarul Zaman Mamat)

Sekatan jalan raya di beberapa kawasan Ops Benteng di negeri itu juga dikekalkan bagi menghalang kemasukan pendatang asing tanpa izin secara haram.  "Dari segi trafik juga kita ubah cara cara penugasan, aliran trafik bertambah begitu juga dari Malaysia ke Singapura sudah tentulah penugasan kita akan mengikut kepada keperluan semasa", katanya. Beliau berkata demikian selepas menyampaikan surat penghargaan bersempena Sambutan Peringatan Hari Polis ke-215 Di Ibu Pejabat Polis Kontinjen, (IPK) Johor.  Turut menerima surat penghargaan, Timbalan Ketua Polis Johor, Datuk Kaw Kok Chin dan 10 orang pengamal media negeri Johor.


1 April: Saringan sebelum berlepas, pemansuhan SOP pengembara - KKM

KUALA LUMPUR, 24 Mac- Mengenai pembukaan sempadan Malaysia dan Singapura pula, Khairy berkata kedua-dua negara bersetuju membenarkan semua pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian COVID-19 termasuk ujian pra-pelepasan dan semasa ketibaan.Tambahnya ia terpakai ke atas semua kategori pengembara dan jenis pengangkutan darat. "Pengembara yang telah lengkap vaksinasi COVID-19 dibenarkan merentas sempadan darat antara Malaysia dan Singapura. Mereka juga tidak perlu menjalani kuarantin, melakukan ujian COVID-19 sebelum berlepas dan melakukan ujian COVID-19 semasa ketibaan manakala bagi semua pengembara yang telah lengkap vaksinasi COVID-19 yang melalui sempadan udara Malaysia-Singapura. Mereka hanya PERLU melakukan ujian COVID-19 dalam tempoh dua hari sebelum berlepas." Manakala bagi Thailand pula, pintu sempadan darat yang telah dipersetujui untuk dibuka bermula 1 April 2022 hanyalah Bukit Kayu Hitam-Sadao dan Wang Kelian-Wang Prachan dan hanya bersedia untuk menerima pengembara pelancongan sahaja.

Perbincangan masih dijalankan antara Malaysia dan Thailand.

Dalam pada itu, beberapa pemansuhan prosedur bagi pengembara dikuatkuasakan bermula 1 April nanti. Antaranya, melibatkan 18 negara berisiko tinggi, Pemakaian Peranti Pengesanan Digital (Digital Tracker), Permohonan kuarantin di rumah (Home Quarantine Application), Pengembara melalui program OSC, Gelembung Pelancongan Antarabangsa Langkawi (LITB), Kaunter ujian pengesanan COVID-19 RT-PCR oleh KKM di KLIA dan MyTravelPass.